7 Sebab Pasangan Kena Buat IVF, Namun Waspada Dengan 3 Risiko Ini Ya!

Proses IVF (
in vitro fertilization
) atau lebih dikenali dalam bahasa tempatan kita sebagai bayi tabung uji, adalah antara rawatan kesuburan terbaik.

Ia merupakan kaedah yang boleh atau perlu dilakukan oleh
pasangan bermasalah kesuburan
 bagi memberi peluang untuk mereka menimang cahaya mata.

Jom teruskan membaca artikel ini untuk tahu dengan lebih lanjut mengenai rawatan IVF!

Untuk mendapatkan lebih banyak info tentang kehamilan di Malaysia, sila dapatkannya
di sini.

Apa anda perlu tahu tentang proses IVF?

Rawatan ini merupakan satu prosedur kompleks
 yang berpotensi membantu pasangan bermasalah kesuburan untuk mendapatkan zuriat.

Proses IVF ini bermula dengan sperma lelaki dan telur wanita dikeluarkan dari tubuh badan dan disenyawakan di dalam makmal.

Apabila sudah berjaya menjadi embrio, ia seterusnya akan dipindahkan ke dalam rahim wanita untuk proses mengandung.

Prosedur yang biasanya memakan masa sekitar 3 minggu ini merupakan kaedah bantuan reproduktif berteknologi yang terbaik.

Pun begitu, peluang untuk anda dan pasangan mendapatkan bayi yang sihat dan sempurna melalui proses IVF bergantung pada banyak faktor.

Persoalannya, kenapa ada pasangan yang perlu melakukan rawatan kesuburan jenis ini?

Sebab kena buat rawatan IVF!

Umum mengetahui bahawa proses IVF mungkin harus dilakukan oleh pasangan bermasalah kesuburan bagi membolehkan mereka hamil.

Namun apakah antara masalah kesuburan yang dimaksudkan ini? Ia termasuklah:

#1. Terdapat kerosakan atau kesumbatan pada tiub falopio

Jika tiub ‘T’ ini mengalami kerosakan atau tersumbat, maka sukar untuk sperma lelaki masuk ke dalam telur wanita serta embrio tidak mampu pergi ke rahim.

#2. Gangguan ovulasi

Proses ovulasi yang tidak tentu atau tiada langsung
 bermakna akan menyebabkan kekurangan atau ketiadaan telur waniya untuk proses persenyawaan.

#3. Endometriosis

Endometriosis berlaku apabila tisu yang sepatutnya ada di dalam rahim, tapi berada di luar lantas
 menjejaskan fungsi ovari, rahim dan tiub falopio
.

#4. Fibroid rahim

Ia adalah sejenis tumor yang berada pada dinding rahim
 dan biasa berlaku pada wanita yang berusia 30-an hingga 40-an dan akan mengganggu proses persenyawaan.

#5. Pernah steril atau buang tiub falopio

Sekiranya anda pernah menjalani antara dua prosedur ini, maka anda perlu melakukan proses IVF bagi membalikkan semula keadaan di mana anda tidak mungkin boleh hamil.

#6. Masalah sperma lelaki

Lelaki yang mempunyai masalah sama ada pada
 kualiti, kuantiti, morfologi atau mobiliti sperma
 juga mungkin perlu melakukan proses IVF bagi membolehkan pasangan mengandung.

#7. Gangguan genetik

Seandainya anda dan/atau pasangan mempunyai gangguan genetik maka rawatan IVF mungkin boleh membantu untuk menyingkirkannya.

Risiko jika buat proses IVF!

Segera berjumpa dan berbincang dengan doktor jika kalian ingin melakukan proses tersebut selain mengetahui risiko-risiko rawatan ini.

Ini kerana secanggih manapun teknologi manusia, pasti akan wujud ketidakseimbangan di dalamnya, seperti contoh berikut:

#1. Kehamilan berganda

Rawatan IVF meningkatkan risiko anda untuk
 hamil lebih dari 1 janin jika lebih dari 1 embrio
 dipindahkan ke dalam rahim dan ternyata  lebih banyak risiko.

#2. Sindrom hiperstimulasi ovari

Penggunaan ubatan kesuburan seperti HCG yang digunakan dalam rawatan IVF berisiko menyebabkan sindrom ini di mana ovari akan menjadi bengkak dan sakit.

#3. Keguguran dan kehamilan ektopik

Peratusan
 keguguran wanita hamil
 dengan proses IVF adalah sekitar 15 ke 25 peratus dan angka ini akan meningkat seiring dengan usia kehamilan mereka.

Selain itu, sekitar 2 ke 5 peratus wanita hamil dengan proses yang sama juga berisiko mengalami kehamilan ektopik (mengandung di luar rahim).

Bagaimana telur wanita dan sperma lelaki diambil?

Bagi wanita, telur dari rahim akan diambil menerusi jarum halus yang dimasukkan ke dalam faraj dengan bantuan ultra bunyi untuk mengesan kedudukannya.

Apabila beberapa telur sudah diambil, ia kemudiannya akan disimpan di dalam bekas berisi cecair nutrtitif dan diinkubasikan sebelum disenyawakan.

Bagi lelaki pula, sperma dari testis akan diambil menerusi proses onani ataupun jarum halus bagi mengekstrak ia daripada testis lelaki jika perlu.

Ada juga pasangan yang menggunakan khidmat penderma sperma namun ketahuilah bahawa kaedah ini
adalah haram dilakukan di sisi agama Islam
.

Proses persenyawaan IVF

Setelah telur wanita dan sperma lelaki berjaya dikeluarkan, terdapat dua proses persenyawaan yang boleh dilakukan iaitu:

Inseminasi konvensional
 – Ia melibatkan proses IVF dengan sperma dan telur yang sempurna dicampurkan dan diinkubasikan semalaman.

Suntikan sperma intracytoplasmik
 – Ia melibatkan proses IVF dengan sperma disuntik terus ke dalam telur yang sempurna.

Proses pemindahan IVF

Selepas berjaya membentuk embrio, maka doktor akan melanjutkan proses IVF dengan memindahkan ia ke dalam rahim wanita.

Ia melibatkan penggunaan tiub yang halus, panjang dan fleksibel bernama kateter dan akan dimasukkan melalui faraj, serviks dan rahim.

Apa perlu buat selepas proses IVF?

Setelah melalui proses ini,
 anda dan pasangan boleh menyambung semula aktiviti seharian
 seperti biasa namun mungkin akan wujud beberapa kesan sampingan:

Kekejangan

Rasa loya

Keluar darah dari faraj

Payudara membesar dan menegang

Sembelit

Jika proses IVF ini berjaya dan anda mengandung, segera berkonsultasi doktor untuk mula mendapatkan petua tentang penjagaan kehamilan.

Jika proses IVF ini gagal dan anda tidak mengandung, adalah tidak salah untuk kalian mencuba rawatan ini sekali lagi sehingga berjaya.


CPR, Panduan Asas Untuk Kalian Melakukannya Ketika Dalam Keadaan Kecemasan!

Apa itu CPR? Ramai yang mungkin tahu definisi namun belum kenal cara untuk
melakukan ia di saat kecemasan
. Jadi, adalah penting untuk kalian tahu panduan CPR seperti dalam artikel ini!

Untuk mendapatkan lebih banyak informasi tentang Habit Sihat, anda boleh klik
di sini
.

Apa itu CPR (
cardiopulmonary resuscitation
)?

Pemulihan pernafasan dan jantung, atau dikenali sebagai CPR, merupakan suatu kaedah pertolongan cemas yang dilakukan apabila denyutan jantung dan pernafasan seseorang terhenti,
serta hilang kesedaran
.

Dalam keadaan ini, CPR dapat mengekalkan aliran darah yang beroksigen secara berterusan ke dalam otak kerana kematian otak akan terjadi jika tidak mempunyai oksigen yang mencukupi.

Oleh itu, panduan CPR memainkan peranan yang penting dalam mengekalkan kehidupan otak semasa kecemasan berlaku.

Dalam 4 minit pertama ketika
seseorang mangsa kehilangan pernafasan
 dan denyutan jantung, beliau adalah dinyatakan dalam keadaan kematian klinikal di mana boleh diselamatkan dengan melakukan CPR untuk memastikan aliran oksigen berterusan ke dalam otak.

Selepas 4-6 minit tanpa oksigen,
sel otak akan mula mati
 dan 10 minit seterusnya, kematian otak akan terjadi.

Keadaan ini adalah kematian kekal di mana mangsa tidak dapat diselamatkan lagi.

Baca artikel ini untuk mengetahui gerak panduan CPR yang berkesan sepertimana yang disarankan oleh Persatuan Kebangsaan Jantung Malaysia (NHAM).

Garis Panduan CPR untuk orang dewasa

Mengapakah CPR penting
? Ini kerana
ia boleh menyelamatkan nyawa
! Apabila melakukan CPR, ingatlah kata kunci ini iaitu: D-R-C-A-B.

D –
Danger
(Berbahaya)

Pastikan persekitaran adalah selamat dan
tidak membawa bahaya kepada mangsa
.

R –
Response
 (Tindak balas),
Rescue
 (Penyelamatan)

Periksa tindak balas daripada mangsa – tepuk bahu dan tanya “Adakah anda OK?”.

Jika tiada tindak balas, dapatkan bantuan seseorang untuk menghubungi 999 dan dapatkan
Automated External Defibrillators
 (AED).

Periksa nadi pada arteri karotid
 (leher) sekurang-kurangnya 5 saat (tidak melebihi 10 saat).

Kalau tiada nadi dapat dikesan, lakukan CPR dengan segera.

C –
Chest

Compressions
 (Tekanan dada)

Pastikan mangsa berbaring
 atas permukaan yang rata.

Kedudukan anda adalah di sebelah mangsa (antara leher dan bahu).

Letakkan telapak tangan (satu tangan) anda di atas bahagian tengah dada dan letak lagi satu tangan atas tangan pertama. Pastikan lengan anda sentiasa lurus semasa melakukan tekanan dada.

Lakukan tekanan dada dengan kuat, sekurang-kurangnya 5 cm (2 inci) dan tidak melebihi 6 cm (2.4 inci).

Kadar tekanan adalah 100 hingga 120 setiap minit.

A –
Airway
 (Saluran udara)

Untuk memudahkan aliran saluran udara mangsa, donggakkan kepala dan angkat dagunya secara perlahan-lahan (
Head Tilt – Chin Lift
).

Tujahkan rahang apabila berlaku
kecederaan kepala atau leher
.

B –
Breathing
 (Pernafasan)

CPR biasanya dilakukan dari mulut ke mulut (Untuk keselamatan, hanya lakukan pernafasan mulut ke mulut
apabila topeng muka surgikal
 boleh didapati).

Jika mulut mangsa cedera atau tidak dapat dibuka, lakukan pernafasan mulut ke hidung.

Picitkan hidung mangsa apabila memberi hembusan nafas dari mulut ke mulut.

Berikan hembusan nafas pertama dan perhatikan kenaikan dada. Jika dada naik, berikan hembusan nafas yang kedua. Kalau dada tidak naik pertama kali, lakukan
Head Tilt – Chin Lift
 lagi sebelum memberi hembusan nafas yang kedua.

Satu kitaran CPR yang lengkap
 meliputi 30 tekanan dada dan 2 hembusan nafas. Lakukan sejumlah 5 kitaran sebelum memeriksa nadi mangsa. Jika masih tiada nadi dikesan, lakukan lagi 5 kitaran CPR sehingga nadi pulih atau ambulans sampai.

Jika
nadi pulih tetapi tiada pernafasan
, lakukan pernafasan bantuan sahaja dengan 1 hembusan nafas setiap 5 saat (12 hembusan nafas dalam 1 minit).

Kalau dapat AED, pasangkan alat tersebut dan ikuti arahan yang diberi. Jika AED tidak didapati, lakukan CPR lagi sehingga ketibaan ambulans.

Garis panduan CPR untuk bayi (umur kurang daripada 1 tahun) dan kanak-kanak (umur 1 tahun hingga akil baligh) adalah lebih kurang sama dengan garis panduan untuk orang dewasa.

Beberapa persamaan & perbezaan panduan CPR

Jadual di bawah menunjukkan
persamaan dan perbezaan CPR
 untuk orang dewasa, bayi, dan kanak-kanak.


Suplemen Dan Vitamin Selepas Rawatan Kanser Payudara – Adakah Selamat Untuk Diambil?

Salah satu topik hangat dibincangkan apabila berbicara tentang
kanser atau barah payudara
 adalah unsur perubatan alternatif sebagai sokongan bagi rawatan secara klinikal. Ini termasuk penggunaan vitamin dan supplement payudara sebagai membantu pesakit dalam proses rawatan perubatan moden.

Vitamin dan suplemen payudara adalah dikategorikan sebagai pelengkap keperluan pemakanan. Kanser payudara pula merupakan ancaman bagi kaum wanita di seluruh dunia.

Dalam tajuk ini, kita akan membincangkan kaitan antara kedua-duanya.

Kanser payudara merupakan kanser tertinggi kekerapan di Malaysia

Barah atau kanser payudara merupakan kanser yang paling kerap berlaku di Malaysia berbanding jenis-jenis kanser lain, menurut
laporan
 Institut Kanser Negara yang dikeuarkan pada tahun 2018.

Ia juga merupakan kanser paling tinggi dalam kalangan wanita terutamanya bangsa Cina diikuti Melayu dan India.

Difahamkan 1 dalam 30 wanita Malaysia mempunyai risiko menghidap kanser payudara. Pelbagai usaha dijalankan oleh pihak kerajaan dan swasta dalam meningkatkan kesedaran awam terhadap kanser ini.

Rawatan kanser vs supplement payudara

Terdapat beberapa percanggahan pendapat mengenai penggunaan vitamin dan supplement payudara dalam rawatan kanser buah dada ini.

Anda perlu tahu, bukan semua suplemen dan vitamin yang dijual di farmasi adalah selamat dimakan bersama ubat-ubat yang diberi doktor ketika
rawatan kanser payudara
.

Ia boleh bertindak balas dengan merencatkan kesan ubatan tersebut, malahan mungkin juga merangsang kesan ubat itu secara berlebihan.

Paling kurang, suplemen payudara mungkin tidak mempunyai apa-apa kesan atau berfungsi apabila digabungkan dengan penggunaan ubatan kanser moden.

Di antara rawatan perubatan moden bagi kanser payudara adalah
kemoterapi
 dan radioterapi. Ia boleh bermula selepas atau sebelum pembedahan dibuat.

Kedua-dua rawatan ini mempunyai
kesan sampingan
 yang agak teruk, salah satunya adalah kurang selera makan dan berat badan turun mendadak.

Seterusnya pesakit akan berasa letih selalu dan kurang bertenaga. Sesetengah pesakit akan lebih cenderung untuk makan suplemen diet atau vitamin untuk
menaikkan selera makan dan memberi tenaga.

Kajian penggunaan suplemen dalam kalangan pesakit kanser payudara

Satu kajian telah dijalankan oleh penyelidik tempatan dalam laporannya yang bertajuk “Penggunaan Ubat-ubatan Tambahan dan Alternatif dalam Kalangan Pesakit Barah Payudara yang Terselamat”, disiarkan pada tahun 2011.

Secara amnya, kajian itu memberi kesimpulan bahawa penggunaan suplemen dan vitamin, dikategorikan sebagai
CAM
 (
Complimentary & Alternative Medicine
) didapati berkesan dan memberi manfaat dengan mengukuhkan jati diri pesakit untuk melawan kanser.

Dalam kajian itu juga didapati sebanyak 64% pesakit menggunakan
CAM
 dan yang paling biasa diambil adalah suplemen diet sebanyak 86%.

Antara suplemen payudara dan vitamin yang tersenarai adalah seperti berikut:

Multivitamin dan zat besi

Kalsium

Spirulina

Vitamin A, B kompleks, C, D dan E

Evening Primrose Oil

Produk herba dan lain-lain seperti agar-agar rumpai laut, minyak ikan, ginkgo biloba, bawang putih, ekstrak ginseng, teh hijau dan aloe vera

Jadi, apa yang saya perlu lakukan?

Kesimpulannya, adalah dinasihatkan kepada semua pesakit yang sedang atau telah selesai menjalani rawatan kanser payudara untuk mendapatkan konsultasi doktor pakar anda sebelum mengambil sebarang vitamin dan suplemen diet tambahan.

Berbincanglah juga dengan pakar pemakanan anda untuk mengetahui sekiranya terdapat risiko dan kelebihan rawatan alternatif ini sebagai sokongan ketika rawatan perubatan moden dijalankan.

Berwaspadalah!

Pertimbangkan perkara-perkara berikut apabila anda atau ahli keluarga anda yang menghidap
kanser atau barah payudara
 ingin mengambil suplemen payudara atau vitamin ketika menjalani rawatan;

Sesetengah suplement boleh memberi kesan sampingan apabila digabungkan dengan ubatan kanser ataupun
rawatan itu sendiri. Sila pastikan anda berbincang dengan doktor pakar anda.

Pastikan anda membeli suplemen yang mempunyai kelulusan KKM, lihat pada pembalut/kotak serta buatlah
bacaan dan selidik sendiri mengenai produk yang anda ingin ambil.

Bahan semula jadi atau herba tidak semestinya selamat hanya kerana tidak mempunyai ubatan kimia. Sila
dapatkan nasihat doktor berkenaan herba yang anda ingin makan.

Nutrien terbaik adalah daripada
pemakanan yang sihat
 dan seimbang. Cubalah sejauh mungkin untuk mendapatkan nutrien dan tenaga melalui pemakanan seimbang.

Akhir sekali, keputusan terletak di tangan anda. Mengambil suplemen dan vitamin sebagai pelengkap rawatan hospital yang telah anda jalani mungkin baik atau sebaliknya.

Beberapa kajian yang dijalankan mungkin menyokong dan ada yang menentang cara ini. Tidak salah mendengar cadangan dan saranan orang lain berkenaan topik ini.

Cara yang terbaik adalah berbincang dengan doktor pakar yang merawat anda dan dapatkan pandangan pakar pemakanan yang bertauliah. Pastikan produk yang ingin diambil juga adalah selamat dan diakui oleh KKM.

Yang penting, semangat anda untuk meneruskan perjuangan melawan kanser payudara diteruskan! Jangan putus asa dan sentiasa kuat dalam menempuhi cabaran bagi rawatan kanser payudara.


Anak Berak Berdarah? Ini 5 Punca Dan Cara Merawatnya

Pastinya ia perkara yang menakutkan apabila melihat najis bayi berdarah. Tetapi apakah punca najis berdarah itu? Adakah didasari oleh masalah kesihatan?

Ikuti penjelasan lanjut dalam perkongsian artikel Hello Doktor ini.

Untuk mendapatkan lebih banyak info tentang Keibubapaan, sila dapatkannya
di sini.

Fahami simptom najis bayi berdarah

Najis bayi berdarah boleh kelihatan berbeza bergantung pada puncanya. Warna dan intensitinya dapat membantu doktor mengenalpasti punca pendarahan.

Antara simptom yang mungkin dialami anak:

Darah di dalam atau pada najis

Keluar darah semata-mata

Darah pada najis berwarna terang

Darah berwarna hitam pekat daripada pendarahan perut

Termasuklah pendarahan
disebabkan sembelit
 dan fisur dubur (luka)

5 punca najis berdarah

Berikut antara sebab najis berdarah dialami kanak-kanak:

Fisur dubur antara penyebab najis bayi berdarah

Lebih 90% kanak-kanak mengalami berak berdarah disebabkan fisur dubur – luka kecil pada lapisan dalam dubur yang biasanya berpunca daripada
berak keras
.

Cirit-birit
 juga boleh merengsakan lapisan dalaman ini dan menyebabkan fisur.

Jika ini penyebab si kecil berak berdarah, anda akan melihat kesan darah merah terang pada najis atau tisu tandas selepas membasuh dubur.

Fisur dubur juga boleh mengakibatkan rasa sakit dan kegatalan yang teruk semasa atau selepas buang air besar.

Jangkitan

Jangkitan bakteria, virus dan parasit dalam
saluran penghadaman anak
 boleh mengakibatkan
cirit-birit berdarah
.

Jika najis bayi berdarah disebabkan jangkitan pada usus, mereka cenderung akan demam panas,
sakit perut,
 kelesuan dan
mudah meragam.

Sindrom rengsa usus (IBD)

Merupakan keadaan kronik yang menyebabkan kerengsaan usus.

Terdapat 2 jenis IBD yang melibatkan fungsi
sistem imun
 tidak normal:

Penyakit Crohn – menjejaskan mana-mana saluran gastrointestinal daripada mulut ke dubur

Kolitis ulseratif – melibatkan usus besar sahaja

IBD biasanya didiagnosis pada remaja dan individu dewasa. Tetapi 4%
anak kecil bawah usia 5 tahun
 mengalami gejalanya.

Simptom IBD yang biasa adalah:

Cirit-birit berdarah

Lendir di dalam najis

Berat menurun

Kurang bertenaga

Kekejangan dan sakit perut

Abses dan fistula anus, salah satu punca najis berdarah

Anak yang pernah mengalami sembelit atau cirit-birit kerap berisiko terkena abses anus dan rektum.

Abses berlaku apabila rongga dubur dipenuhi jangkitan – biasanya bakteria dan nanah. Fistula dubur berkembang apabila abses tidak sembuh dan pecah pada permukaan kulit.

Kedua-dua keadaan ini amat menyakitkan!

Selain
mudah marah
, si kecil dengan keadaan ini akan mempunyai benjolan atau bengkak sekitar dubur dan mengeluarkan lendir.

Polip

Polip kolorektal jarang dialami anak kecil. Polip
juvenile
 adalah jenis polip paling biasa menjadi punca najis bayi berdarah dan kesakitan perut.

Ia tumbuh pada usus besar dan berkembang sebelum berusia 10 tahun – terutama antara usia 2 hingga 6 tahun.

Baca juga:

Diagnosis

Pemeriksaan doktor bagi mendiagnosis masalah najis bayi berdarah dilakukan dengan memeriksa bahagian luar dubur dan rektum.

Ujian lain yang mungkin dilakukan adalah:

Pemeriksaan najis

Ujian darah

X-ray perut

Ultrabunyi perut

Imbasan CT

Endoskopi GI atas

Kolonoskopi

Merawat punca najis berdarah

Rawatan akan bergantung kepada penyebab pendarahan, seperti:

3 F

Cara terbaik untuk atasi sebab najis berdarah adalah melalui 3F:

Fluid –
cecair

Fiber –
serat

Fitness –
 kecergasan

Pastikan
pengambilan cecair harian anak
 mencukupi dan mengambil makanan tinggi serat.

Galakkan anak melakukan aktiviti fizikal – turut dapat menurunkan risiko fisur dubur.

Penjagaan kebersihan diri elak punca najis berdarah

Memastikan dubur anak dicuci selepas berak dapat membantu mengurangkan risiko jangkitan jika mereka alami fisur dubur.

Basuh dan lap dubur dengan perlahan setiap kali selepas anak membuang air besar, okay?

Mandian air suam

Berendam air suam dapat mengurangkan ketidakselesaan disebabkan fisur dubur. Rendaman air cetek ini dapat membersihkan perineum.

Berikan anak berendam
dalam tab mandian
 mereka. Tambahkan garam atau serbuk penaik untuk memberikan kesan menenangkan.

Sapuan krim atau jeli petroleum bantu atasi punca najis berdarah

Sehingga luka sembuh, sapukan jeli petroleum atau krim zink oksida sekitar dubur.

Ia membantu melindungi dubur daripada kerengsaan dan memudahkan pengeluaran najis.

Antimikrob

Ubat antiparasit dan antibiotik boleh digunakan untuk merawat jangkitan
saluran pencernaan
 berpunca daripada parasit dan bakteria sebab najis berdarah.

Antibiotik juga boleh mengubati abses dan fistula, IBD – terutamanya kolitis ulseratif bahagian kiri dan penyakit perianal.

Ubat IBD

Ubatan seperti 5-aminosalicylates, boleh digunakan untuk merawat keadaan najis bayi berdarah disebabkan penyakit Crohn dan kolitis ulseratif.

Ubat lain yang boleh digunakan merawat IBD:

Kortikosteroid

Imunomodulator

Biologi

Pembedahan atasi punca najis berdarah

Pembedahan mungkin disaran untuk membuang polip atau merawat kawasan pendarahan.

Adakalanya pendarahan dapat dihentikan dengan suntikan bahan kimia semasa endoskopi GI atas atau bawah.

Endoskopi GI turut digunakan untuk mendiagnosis sebab najis berdarah.

Pemeriksaan doktor

Lakukan pemeriksaan doktor jika anak mengalami berak berdarah, terutamanya jika mereka
kelihatan sangat sakit
 atau mengalami:

Najis hitam

Cirit-birit berdarah

Sakit perut

Air kencing warna merah jambu atau teh


Aduh, Anak Cerewet Makan! Ibu Boleh Cuba Resipi Ayam Ini, Sungguh Lazat Pasti Si Kecil Suka!

Menurut penyelidik, bayi akan hanya makan makanan yang biasa pada mereka sehingga mereka mula menerima dan menyukai makanan baru. Sebagai ibu bapa, bagaimana anda boleh mengendalikan situasi ini apabila anak anda hanya makan satu atau dua jenis makanan atau cerewet makan? Mungkin anda boleh mencuba mempelbagaikan resepi ayam dan makanan lain untuk menarik minat makan anak anda

Berikut adalah cara dan tip untuk membantu anda mengatasi masalah anak memilih makanan.

Cuba untuk bersabar dan tenang. Masa makan seharusnya sesuatu yang seronok dan menyelesakan.

Sentiasa cuba memperkenalkan hidangan baru setiap kali waktu makan.

Biarkan anak anda makan sayuran yang digemari. Jika anak anda hanya menyukai dua atau tiga jenis sayuran, biarkan mereka makan seperti biasa dan tambahkan sayuran baru untuk anak anda cuba.

Jadilah tukang masak yang kreatif. Anda boleh potong roti dalam bentuk yang menarik atau potong buahan dalam bentuk bola kecil. Belikan mangkuk dan pinggan dengan warna yang menarik, ceria dan terang.

Jadi contoh yang terbaik kepada anak anda. Ketika waktu makan bersama keluarga, tunjukkan pemakanan yang seimbang dan sihat. Ia akan menggalakkan anak anda untuk membina tabiat makanan yang baik.

Tetapkan waktu makan; 3 hidangan utama dan 2 snek sihat sehari. Ada yang mengatakan anda perlu membiarkan anak anda berasa lapar dan menghindari makanan ringan. Paling penting, sebelum waktu makan, jangan benarkan anak anda makan sebarang snek atau gula-gula.

Jangan paksa anak anda makan sesuatu yang tidak digemarinya. Tetapi, anda boleh memberi galakan secara perlahan-lahan untuk mencuba sesuatu yang baru.

Elakkan daripada meninggikan suara apabila anak anda enggan makan sesuatu. Cuba untuk memberi suapan lagi.

Pastikan anak anda tidak makan makanan ringan atau snek sebelum waktu makan utama. Apabila lapar, anak anda akan cenderung untuk mencuba sesuatu hidangan yang baru.

Gunakan pendekatan motivasi positif. Beritahu kepada anak anda betapa hebat dan bagusnya mencuba makanan baru dan sihat atau berapa cantik dan besar dia akan jadi jika mencuba makanan baru.

Cara yang paling terbaik adalah untuk mempelbagaikan pilihan makanan yang sihat. Persekitaran yang positif adalah penting untuk menjadikan waktu makan menyeronokkan dan makanan menjadi menyelerakan.

10 tip untuk anak cerewet makan

Normal untuk kanak-kanak bertukar tabiat makan dari hari ke hari. Malah, normal juga jika si kecil tidak mahu mencuba menu makanan baru sehinggalah anda menghidangkan beberapa kali kepada mereka. Ramai ibu bapa yang bimbang tentang apa yang anak mereka makan dan tidak makan.

Walau bagaimanapun, pemakanan kanak-kanak tidak seharusnya menjadi perkara yang mengecewakan, sebaliknya ini adalah masa yang terbaik untuk anda menggunakan tip di bawah kepada anak anda sebelum mereka mengikut cara mereka sendiri, dan mula untuk menolak makanan baru.

 Jangan paksa anak anda makan

Anda perlu hormati selera anak anda. Jika anak anda tidak lapar, jangan paksa dia makan hidangan utama ataupun snek. Juga, jangan rasuah atau paksa anak anda untuk makan makanan tertentu atau menghabiskan makanan mereka. Cara ini hanya akan menguatkan pergelutan mereka terhadap makanan. Sebagai tambahan, anak anda mungkin akan mengaitkan masa makan dengan kebimbangan dan kekecewaan atau menjadi kurang sensitif kepada rasa lapar atau rasa kenyangnya sendiri.

Hidangkan dalam posyen atau bahagian kecil untuk mengelakkan anak anda rasa muak dan berikannya peluang secara bebas untuk menambah hidangan.

 Ikut jadual hidangan

Anda disarankan untuk menyediakan hidangan dan snek pada masa yang sama setiap hari. Anda boleh sediakan susu atau 100 peratus jus bersama makanan, tetapi jangan lupa untuk menawarkan minuman di antara makan utama dan snek. Dengan membenarkan anak anda untuk menambah jus, susu ataupun snek sepanjang hari boleh mengurangkan selera makannya untuk makan hidangan utama.

 Perkenalkan makanan baru perlahan-lahan

Anak kecil selalunya akan sentuh atau bau makanan baru, dan mungkin akan merasa sedikit makanan tersebut serta meluahkannya kembali. Anak anda mungkin perlu mengulang makan makanan baru beberapa kali 10 hingga 15 kali sebelum dia mula menyukainya.

Galakkan anak anda menyukai makanan baru dengan cara bercerita kepadanya tentang warna makanan, bentuk, aroma dan tekstur, bukannya tentang kelazatan makanan tersebut. Hidangkan makanan baru bersama dengan makanan kegemaran anak anda.

 Jadikan ianya menarik

Terdapat beberapa cara untuk menjadikan makanan menyeronokkan buat kanak-kanak. Antaranya adalah dengan membuat bentuk menarik pada makanan yang dihidangkan. Si kecil pasti akan menyukainya dan mereka juga tidak memerlukan banyak masa untuk memotong daging, keju, buah-buahan, ataupun sayur-sayuran kerana ia dibuat dalam bentuk yang menarik. Selain itu, anda juga boleh menghidangkan pelbagai makanan berwarna terang untuk memaksimakan minat mereka terhadap makanan tersebut. Libatkan juga anak anda dalam pemilihan dan persediaan makanan.

Semasa membeli barang dapur pula, minta anak anda untuk membantu anda memilih buah, sayur dan pelbagai lagi makanan berkhasiat. Ini adalah cara penting untuk mengajar mereka tentang pilihan makanan dan menjadikan makanan lebih menyeronokkan. Namun, janganlah membeli makanan yang anda tidak mahu anak makan seperti makanan ringan. Di rumah, galakkan kanak-kanak untuk membantu anda mencuci sayuran, memukul adunan ataupun menyiapkan meja makan.

 Jadilah model terbaik

Cara terbaik untuk mempengaruhi anak anda adalah dengan menunjukkan contoh tauladan terbaik. Jika anda makan pelbagai jenis makanan berkhasiat, anak anda akan lebih mudah untuk terikut cara pemakanan anda.

Jadi kreatif

Terdapat beberapa resipi kreatif untuk kanak-kanak, kebanyakannya mudah namun kesannya mengagumkan. Kanak-kanak pula akan seronok untuk mencuba resipi tersebut. Anda boleh mencampurkan beberapa sayuran dan buah-buahan dalam resipi tersebut, tanpa perlu memaksa anak makan semasa waktu makannya.

 Elak gangguan

Makan di hadapan televisyen merupakan suatu jenis gangguan, dan kanak-kanak mungkin tidak akan perasan jika mereka sudah kenyang kerana tumpuan mereka teralih ke arah program di televisyen. Tambahan pula, iklan di televisyen juga boleh menarik kanak-kanak untuk makan makanan yang kurang nutrisi dan manis.

Kawal manisan atau pencuci mulut. Jika anda menawarkan pencuci mulut sebagai ganjaran, anak anda mungkin fikir bahawa pencuci mulut adalah makanan terbaik, yang mana boleh meningkatkan keinginan anak anda untuk makan makanan yang manis. Anda mungkin boleh pilih untuk menyediakan pencuci mulut satu atau dua kali dalam masa seminggu, dan perkenalkan juga pilihan pencuci mulut yang lebih berkhasiat seperti buah dan yogurt.

 Jangan sediakan lain-lain hidangan

Menyediakan hidangan berasingan untuk anak anda akan menggalakkan lagi kelakuan negatif mereka terhadap makanan dan menyebabkan kesan yang bahaya, termasuklah menggalakkan mereka menjadi cerewet makan. Malahan, anda perlu menggalakkan anak anda untuk tetap berada di meja makan pada setiap waktu makan, walaupun anak anda tidak mahu makan. Sentiasa sediakan anak anda pilihan makanan yang sihat sehinggalah mereka sudah biasa dan mengutamakan makanan sihat dalam diet mereka.

Jika anda khuatir akan tabiat memilih makanan anak anda mengganggu perkembangan dan tumbesarannya, berjumpalah dengan doktor anak anda. Dan, sentiasa ingat bahawa tabiat makan kanak-kanak tidak boleh berubah sekelip mata, namun setiap langkah kecil yang anda ambil setiap hari boleh membantu menggalakkan anak mengamalkan tabiat makan yang sihat.

Panduan penggantian makanan untuk kanak-kanak

J
angan risau jika anak anda seorang yang tidak akan atau tidak boleh makan sesetengah jenis makanan tertentu. Ini kerana terdapat beberapa penggantian makanan untuk menggantikan makanan yang anak anda tidak boleh makan.

Penggantian untuk buah-buahan

Jika kanak-kanak tidak mahu makan buah-buahan segar, anda boleh cuba berikan pada anak anda buah-buahan kering. Terdapat pelbagai jenis buah-buahan kering yang dijual di pasaran seperti aprikot kering, pir kering, kismis kering, ceri kering, mangga kering, nanas dan pisang kering. Selain itu, ibu bapa juga boleh memperkenalkan anak kepada yogurt atau sos puri yang diperbuat daripada buah-buahan segar atau beku, dan perlahan-lahan memperkenalkan mereka kepada buah-buahan potong, yang dihidangkan bersama sos epal.

Vitamin C ialah pilihan yang baik jika anak anda menolak untuk makan buah-buahan sitrus. Anda boleh cuba mencampurkan buah seperti buah beri biru, epal potong, dan meletakkan pisang dalam mufin, roti dan lempeng wafel.

Buah-buahan adalah kaya dengan vitamin, serat dan mineral. Anda juga boleh menemui nutrien-nutrien ini dalam sayur-sayuran. Jika anak anda tidak menyukai buah-buahan, sebagai alternatif, anda boleh mengajarnya untuk makan sayur-sayuran, sama ada dimakan secara mentah atau dimasak.

Penggantian untuk daging

Gantikan dengn ikan, ayam itik, telur, tauhu, kekacang (sayur kacang kering, kacang kuda, dan kacang pis) dan bijian, dan mentega kacang. Gunakan bahan-bahan ini dicampurkan bersama campuran sayur-sayuran untuk dijadikan sos pasta, inti taco; roti, kraker, dan pasta yang diperbuat daripada tepung diperkuat dengan zat besi, berbanding menggunakan daging kisar.

Penggantian untuk susu

Keju, yogurt, dan makanan tenusu lain yang diperbuat daripada susu lembu, susu kambing, atau susu kambing biri-biri; susu kacang soya dan berasaskan beras, sebagai pengganti kepada susu. Tanya pakar pediatrik sama ada anak anda perlu mengambil suplemen vitamin B12 dan D. Selain itu, anda boleh berikan anak anda ikan tin dengan tulang (salmon, sardin, hering) untuk kalsium dan vitamin D; serta sumber kalsium dalam sayur-sayuran seperti brokoli, yang turut mengandungi vitamin D.

Penggantian untuk sayur-sayuran

Jika anak anda tidak mahu makan sayur-sayuran berdaun hijau, anda boleh cuba berikannya sayur-sayuran berwarna kuning gelap dan oren (seperti lobak merah, labu, ubi keledek). Makanan-makanan ini menyediakan anak anda dengan pelbagai jenis vitamin dan asid folik. Jika anak anda tidak suka pada sayur-sayuran yang dimasak, dia mungkin menggemari sayuran batang mentah dan salad. Selain itu, anda boleh berikan padanya jus sayuran rendah-sodium berbanding jus buahan. Kanak-kanak yang enggan makan sayur biasa boleh diberikan sayuran yang digoreng; dicampur dalam pasta dan sos taco dengan sayuran yang dicincang halus, atau ditambah dengan daging.

Penggantian untuk roti bijian penuh

Terdapat beberapa jenis makanan berkanji yang anda boleh gunakan untuk menggantikan roti bijian penuh, seperti roti putih tinggi-serat; kraker gandum penuh, dan pasta gandum penuh. Makanan-makanan ini mengandungi sejumlah besar karbohidrat yang amat penting untuk membekalkan tenaga bagi menjalani aktiviti harian.

Resepi ayam pemikat selera kanak-kanak

Berikut merupakan beberapa hidangan resepi ayam yang mudah untuk disediakan dengan rasa yang cukup enak untuk dinikmati dan pastinya dapat memikat selera kanak-kanak. Selamat mencuba!

Parmesan Crusted Chicken

Bahan-bahan untuk salutan ayam:

½ cawan tepung serba guna

2 biji telur

⅔ cawan serbuk roti

⅓ cawan keju parmesan

¼ sudu teh garam

¼ sudu teh lada hitam

2 sudu besar campuran herba segar yang dicincang halus seperti thyme, pasli, atau rosemary

Bahan-bahan untuk ayam:

3-4 ketul bahagian dada ayam tanpa tulang, ditumbuk sehingga ¼ ketebalan

Garam dan lada hitam

2 sudu besar minyak sayuran

2 sudu besar minyak zaitun

Lemon, untuk penambah perisa

Cara penyediaan:

Sediakan tiga bekas atau mangkuk untuk proses penyediaan. Pada bekas atau mangkuk pertama; letakkan tepung. Pada mangkuk kedua, pukul telur. Pada mangkuk atau bekas yang terakhir, iaitu yang ketiga, campur dan gaul rata herba yang dicincang.

Gaul rata ayam bersama garam dan lada hitam. Kemudian celupkan ayam ke dalam mangkuk pertama berisi tepung dan goyangkan sedikit sehingga lebihan tepung jatuh dan hanya lapisan nipis sahaja kekal tersalut pada ayam. Kemudian celupkan ayam ke dalam telur, terbalikkan ayam sehingga telur bersalut rata pada ayam, pastikan tiada lebihan salutan telur pada ayam. Akhir sekali celupkan ayam dalam campuran herba, terbalik ayam beberapa kali untuk memastikan campuran herba menyaluti ayam dengan baik. Letakkan ayam yang tersedia bersalut di dalam pinggan lain. Teruskan mengulangi langkah yang sama pada isi ayam yang lain.

Campurkan kedua-dua minyak dan panaskan dalam kuali atau
saute pan
 dengan api sederhana. Apabila minyak sudah panas, masukkan ayam yang sudah bersalut dan masakkan selama dua hingga tiga minit sehingga bahagian pertama berwarna coklat keemasan, kemudian terbalikkannya. Masak pada bahagian yang kedua sehingga berubah menjadi warna yang sama untuk tempoh dua hingga tiga minit. Hidangkan dengan potongan lemon.

Popcorn chicken

Bahan-bahan:

4 bahagian dada ayam

3 cawan bertih beras (
rice krispies)

1 ½  auns keju parmesan, diparut halus

2 sudu minyak zaitun

1 sudu teh oregano kering

½ sudu teh serbuk bawang putih

2 biji telur

1 sudu makan susu

Cara penyediaan:

Panaskan ketuhar pada 200℃ dan sediakan dulang pembakar dengan kertas
parchment.

Potong dada ayam ke dalam ketulan bersaiz kecil dan letakkan dalam mangkuk

Campurkan bertih beras, parmesan, oregano dan serbuk bawang ke dalam pengisar. Selepas dicampur rata, masukkan minyak zaitun dan kisar sekali lagi. Kemudian taburkan campuran yang dikisar ini ke dalam pinggan dengan rata.

Pukul telur dan susu dalam sebuah mangkuk.

Masukkan ketulan ayam yang sudah dipotong kecil ke dalam mangkuk yang mengandungi campuran telur dan susu, kemudian masukkan ke dalam pinggan berisi kisaran campuran bertih beras, oregano, serbuk bawang dan minyak zaitun. Anda boleh lakukan sehingga 6 hingga 8 ketulan ayam dalam satu-satu masa.

Ketulan ayam yang sudah bersalut diletakkan dalam dulang pembakar dan dibakar selama 13 hingga 15 minit sehingga warnanya berubah kepada coklat keemasan dan masak.

Hidangkan dengan segera bersama sayuran cincang (sebarang sayuran yang anda suka), atau bersama
potato wedges.

Mempunyai anak yang terlalu cerewet dalam soal pemakanan pastinya merupakan satu cabaran. Setiap kali tiba waktu makan, pastikan kesabaran anda sebagai ibu bapa akan teruji apabila anak anda menolak setiap makanan yang disediakan. Namun, anda jangan lekas melenting. Bersabar dan teruskan mencuba. Belajar untuk menjadi kreatif dalam penyediaan untuk menjadikan setiap hidangan tampak menarik di matanya. Dan yang paling utama, pastikan rasanya sedap agar ia dapat menambat selera anak anda itu. Anda juga boleh mencuba resepi ayam yang disediakan atau mempelbagaikan lagi resepi ayam dengan mencarinya dalam talian, siapa tahu anak anda akan menyukainya.

Anda mungkin berminat untuk membaca artikel berikut:

Pemakanan Seimbang Bantu Tingkat Kemahiran Membaca Kanak-kanak

Komunikasi Positif Galak Kanak-kanak Untuk Makan Sihat

Fakta Alahan Makanan dan Kanak-kanak


7 Petanda Awal Anak Anda Mungkin Menghidapi Gangguan Mental

Penyakit mental adalah sangat berbahaya dan ditakuti oleh setiap individu. Gangguan mental ini boleh terjadi kepada sesiapa sahaja tanpa mengira usia. Selain golongan dewasa, kanak-kanak juga tidak terkecuali daripada risiko penyakit mental. Ini mendatangkan kebimbangan kepada golongan individu yang bergelar ibu bapa.

Jika anak anda malangnya merupakan salah seorang daripada penderita penyakit mental, penjagaan yang lebih rapi dan teliti amat diperlukan. Persoalannya, adakah terdapat sebarang petanda awal anak anda mungkin menghidapi gangguan mental? Ikuti artikel ini untuk mengetahuinya dengan lebih lanjut.

Apakah jenis gangguan mental yang sering dialami oleh kanak-kanak?

Autisme (ASD)
: Kanak-kanak yang mengalami gangguan ini sukar berkomunikasi dan berinteraksi dengan individu lain secara sosial.

Kegelisahan
: Kanak-kanak yang mengalami gangguan ini mungkin akan mengalami tekanan trauma, fobia atau
obsessive complusive disorder
 (OCD) yang akan menganggu aktiviti seharian mereka.

Kemurungan
: Kanak-kanak yang mengalami gangguan ini mungkin akan mengalami bipolar yang akan menjejaskan perangai mereka.

Pemakanan
: kanak-kanak yang mengalami gangguan ini akan mempunyai aneroksia atau bulimia.

Perkembangan
: Kanak-kanak yang mengalami gangguan ini tidak dapat menumpukan perhatian atau hiperaktif (ADHD).

Tingkah Laku
 – Kanak-kanak yang mengalamigangguan ini mungkin akan mengalami gangguan ingkar (ODD).

Schizophrenia
: Kanak-kanak yang mengalami gangguan mental paling kronik ini tidak dapat membezakan realiti (
psikosis
).

Apakah punca gangguan mental berlaku dalam kalangan kanak-kanak?

Punca sebenar kebanyakan gangguan mental adalah tidak diketahui dan mungkin berlainan mengikut individu. Namun begitu, beberapa penyelidik menyimpulkan bahawa punca kondisi ini berlaku adalah berkait rapat dengan interaksi faktor-faktor biologi, psikologi dan persekitaran.

Apakah petanda awal yang dapat dilihat jika anak anda mengalami gangguan mental?

1. Bersikap aneh

Sekiranya anak anda mula bersikap aneh seperti yang tidak pernah anda lihat, segera bawa anak anda berjumpa doktor. Ia mungkin menunjukkan anak anda mengalami gangguan mental.

2. Perubahan emosi lebih dari 2 minggu

Perubahan yang berlaku terhadap emosi mereka dalam jangka masa lebih dari 2 minggu adalah satu petanda yang utama. Jika anak anda mengalami perubahan emosi secara tidak menentu dan tiba-tiba, ia mungkin menunjukkan petanda awal anak anda mengalami ganguan kemurungan, kegelisahan atau sebagainya.

3. Perubahan fizikal yang ekstrem

Sebenarnya, perubahan fizikal hanya akan berlaku apabila anak mencapai usia akil baligh. Namun begitu, perubahan fizikal yang ekstrem dan tidak disebabkan oleh akil baligh mungkin merujuk kepada pelbagai gangguan mental terutamanya dalam aspek pemakanan. Kajian menunjukkan bahawa 80% daripada pesakit mental pernah mengalami perubahan fizikal seperti terlalu gemuk atau terlalu kurus semasa hayat mereka.

4. Sering risau atau takut

Jika anak anda selalu mengadu mereka bimbang akan sesuatu, ia adalah normal. Namun begitu, sekiranya mereka mula mengadu risau atau takut yang sangat berlebihan, ia mungkin menunjukkan anak anda mengalami gangguan mental kronik seperti
schizophrenia
.

5. Gemar mengasingkan diri

Kanak-kanak yang mungkin mengalami gangguan mental sangat suka bersendirian. Oleh itu, mereka sangat gemar mengasingkan diri dan mula hilang minat terhadap perkara yang lain. Dapatkan bantuan pakar dengan segera bagi membendung kondisi ini menjadi lebih teruk.

6. Sukar menumpukan perhatian

Kanak-kanak yang sukar menumpukan perhatian juga berpotensi dan lebih berisiko mengalami gangguan mental. Segera bawa anak berjumpa doktor jika mereka mula menunjukkan faktor ini.

7. Kemerosotan luar biasa dalam aspek kehidupan

Ini boleh diukur melalui penelitian terhadap gred sekolah mereka. Perhatikan jika gred pelajaran atau sukan mereka menurun dengan mendadak. Jika di rumah, perhatikan jika mereka mampu atau tidak melakukan tugas yang anda berikan dengan baik. Sekiranya setiap aspek kehidupan menunjukkan kemerosotan, ia mungkin menunjukkan anak anda mengalami gangguan mental.

Namun begitu, ia bukanlah sebuah pengakhiran kehidupan yang sempurna buat anak anda yang mengalami gangguan mental. Ia mungkin hanya sekadar gangguan pada aspek pemikiran mereka. Akan tetapi, mereka tetap anak anda. Sebagai ibu bapa, anda perlu menjadi pelindung, pendorong serta pemangkin semangat dalam kehidupan mereka. Sokonglah mereka dan jadilah tunjang agar mereka dapat meneruskan kehidupan dengan sempurna bersama anda.

Hello Health Group
 tidak menyediakan nasihat perubatan, diagnosis, atau rawatan.


Kulit Terdedah Kepada Cahaya Matahari, Baik atau Buruk?

Sinar ultraviolet daripada pendedahan matahari telah dikenalpasti sebagai penyebab utama kanser kulit. Walau bagaimanapun, pendedahan cahaya matahari adalah penting untuk penghasilan vitamin D, yang dapat melindungi daripada kanser dalaman dan beberapa penyakit lain. Oleh itu, ramai yang berada dalam dilema, patutkah kita meningkatkan atau mengurangkan pendedahan kepada matahari? Untuk membuat keputusan yang tepat, ketahui kebaikan dan keburukannya.

Kebaikan cahaya matahari

Pendedahan kepada cahaya matahari membantu badan menghasilkan vitamin D kerana sangat sedikit makanan yang mengandungi vitamin ini. Vitamin D boleh didapati dalam daging ikan berlemak seperti salmon, tuna, dan makarel serta minyak hati ikan
(fish liver oil)
. Sejumlah kecil vitamin D boleh didapati dalam hati, keju, dan kuning telur manakala cendawan mempunyai kandungan vitamin D yang berbeza berdasarkan jenisnya. Vitamin D memudahkan penyerapan kalsium dan fosfat yang penting untuk tulang, gigi dan otot yang sihat. Vitamin D yang mencukupi mencegah banyak penyakit, termasuk kanser, penyakit jantung dan penyakit autoimun.

Dalam perbandingan kajian yang dilakukan pada tahun 2014, pesakit kanser payudara dengan tahap vitamin D yang tinggi (lebih daripada 32ng / mL) pada masa diagnosis mempunyai kadar kematian separuh daripada pesakit yang mempunyai tahap vitamin D yang rendah ( kurang daripada 14ng / mL). Kanser kolorektal, kanser prostat, kanser pundi kencing dan Non-Hodgkin Lymphoma juga dilaporkan mendapat manfaat daripada pendedahan kepada cahaya matahari.

Pendedahan kepada matahari juga dikaitkan dengan pengurangan tekanan darah tinggi disebabkan nitrat oksida yang diransang oleh sinar UV. Nitrogen oksida yang terdapat pada kulit manusia didapati bergerak kepada saluran darah apabila tubuh terdedah kepada sinar UVA. Nitrik oksida dikenali sebagai ejen mengendurkan saluran darah, seterusnya menyebabkan pengurangan tekanan darah.

Selain vitamin D dan nitrik oksida, pendedahan kepada matahari didapati menggalakkan pengeluaran melatonin, serotonin dan mengatur kitaran
circadian
, jam biologi tubuh manusia. Ini seterusnya, akan menggalakkan waktu tidur yang lebih baik dan kesejahteraan emosi.

Keburukan cahaya matahari

Kesan buruk pendedahan kepada cahaya matahari termasuklah perkembangan kanser kulit dan penuaan pada kulit. Wanita yang mengalami selaran matahari melepuh sebanyak lima kali atau lebih di antara umur 15 dan 20 tahun, memiliki risiko melanoma yang lebih tinggi, iaitu kanser kulit paling agresif sebanyak 80% berbanding wanita yang tidak mengalaminya.

Melanoma adalah kanser kulit yang timbul dari melanosit, sel-sel yang mengawal pigmentasi kulit. Selain kemungkinan faktor genetik, sinar ultraviolet daripada pendedahan cahaya matahari boleh mendorong pembentukannya. Kanser kulit lain seperti karsinoma sel skuamosa dan karsinoma sel basal juga boleh dikaitkan dengan pendedahan cahaya matahari.

Patutkah saya mengehadkan atau meningkatkan pendedahan kepada cahaya matahari?

Kanser kulit dan penuaan mungkin membuatkan anda risau untuk selalu mendedahkan diri kepada cahaya matahari. Tetapi kaitan antara melanoma dan sinar ultraviolet adalah lebih kompleks daripada yang anda fikirkan. Pendedahan kepada matahari tanpa berlakunya selaran matahari dikaitkan dengan pengurangan risiko melanoma, sementara selaran matahari meningkatkan risiko melanoma sehingga dua kali ganda. Malah, kajian mendapati pekerja di luar yang terdedah kepada matahari sebenarnya kurang mengalami melanoma berbanding mereka yang bekerja di dalam bangunan.

Oleh itu, kesederhanaan adalah kuncinya. Tanpa pendedahan cahaya matahari yang mencukupi, anda akan terlepas manfaatnya dan berisiko mengalami kekurangan vitamin D. Apa yang perlu anda lakukan adalah mengambil langkah pencegahan yang betul sewaktu mendedahkan diri anda di bawah sinar matahari. Gunakan krim pelindung matahari untuk melindungi diri daripada sinar ultraviolet dan lembapkan kulit anda secukupnya untuk mencegah kerosakan kulit disebabkan pendedahan kepada matahari.


COVID-19: Kedai Gunting Rambut Boleh Kawal Darah Tinggi? Relevankah Dengan Situasi Di Malaysia?

Untuk mendapatkan lebih banyak info tentang coronavirus di Malaysia, sila dapatkannya di sini.

Susulan pengumuman kerajaan tempoh hari untuk membenarkan perkhidmatan gunting rambut dibuka
sepanjang tempoh lanjutan perintah kawalan pergerakan
, ramai netizen yang melenting.

Kemarahan mereka mempunyai asas daripada
sudut pencegahan wabak virus korona baharu (COVID-19)
.

Mana tidaknya, dalam banyak-banyak perkhidmatan kritikal dan separa kritikal, servis gunting rambut yang dipilih.

Hasrat kerajaan untuk membenarkan sektor terpilih beroperasi dilihat sebagai satu langkah yang baik bagi memulihkan ekonomi.

Namun, pemilihan sektor tersebut perlu diteliti dan ditimbang tara akan
 risikonya kepada populasi umum.

[covid_19]

Perkhidmatan gunting rambut tidak dilihat sebagai satu servis kritikal atau separa kritikal pada situasi wabak.

Apa yang lebih teruk lagi, mereka memetik kajian saintifik yang jelas menunjukkan situasi berbeza untuk menyokong keputusan mereka.

Baca artikel ini untuk mengetahuinya dengan lebih lanjut.

Perkhidmatan gunting rambut boleh kawal darah tinggi, relevankah dengan situasi di Malaysia?

Kajian yang dipetik untuk menjustifikasikan tindakan membenarkan perkhidmatan gunting rambut telah diterbitkan dalam satu laman jurnal terkemuka The New England Journal of Medicine (NEJM).

Dengar sahaja nama laman jurnal tersebut, sudah tentunya anda berasa yakin dengan kesahihan maklumat yang disampaikan.

Namun, walaupun data dan kesimpulan kajian tersebut merupakan fakta,
ia digunakan pada konteks yang salah
.

Kajian tersebut melibatkan populasi lelaki Amerika Afrika yang menghadiri program kawalan tekanan darah khas di kedai gunting rambut.

Terdapat dua kumpulan yang dikaji,
satu melibatkan bantuan dari ahli farmasi terlatih
 manakala satu kumpulan lagi hanya mempunyai tukang gunting rambut.

Kejayaan menurunkan tekanan darah hanya dapat dilihat pada kumpulan yang mempunyai ahli farmasi.

Jelas sekali melalui program tersebut, bantuan ahli farmasi penting bagi memperkukuhkan aspek perubatan komuniti.

Jadi, persoalannya di sini, apa kaitan kajian tersebut dengan
 pembukaan kedai gunting rambut dalam situasi wabak
 untuk kawal darah tinggi?

Kedai gunting mana yang mempunyai kolaborasi dengan ahli farmasi untuk bantu pesakit turunkan tekanan darah?

Apa yang boleh dibuat oleh pekerja gunting rambut hanyalah
memberikan nasihat berkaitan dengan gaya hidup sihat.

Kluster gunting rambut, risiko kontak rapat dengan pelanggan atau pekerja yang positif COVID-19

Amalan jarak sosial telah terbukti berkesan
 untuk mengelakkan berlakunya penularan dalam kalangan individu di seluruh dunia.

Oleh sebab itulah kebanyakan individu, terutamanya tukang gunting rambut sendiri yang membantah keputusan untuk membenarkan perkhidmatan gunting rambut beroperasi.

Jarak di antara pelanggan dan tukang gunting rambut
 sudah tentunya kurang daripada 1 meter.

Itu sudah bercanggah dengan konsep jarak sosial yang diajukan oleh badan kesihatan global untuk mencegah penularan COVID-19.

Jika
pemeriksaan suhu badan dibuat sebelum pelanggan boleh masuk ke dalam kedai
 sekalipun,
 ia tidak bermakna anda selamat daripada mendapat jangkitan virus korona baharu
.

Virus tersebut mempunyai tempoh pengeraman yang agak panjang iaitu di antara 2 hingga 14 hari.

Ini bermakna individu yang
dijangkiti tidak menunjukkan simptom namun berupaya untuk menyebarkan virus tersebut.

Baca juga:

Situasi sebeginilah yang menyebabkan angka kes positif dunia hampir mencecah 2 juta.

Kita tidak tahu sekiranya individu lain betul-betul sihat atau berada pada fasa awal jangkitan.

Jika berlakunya jangkitan baharu ketika sedang gunting rambut,
ia boleh menyebabkan wujudnya kluster baharu.

Perkara ini akan merumitkan keadaan kerana
pengesanan kontak perlu dilakukan dengan teliti.

Bukan sahaja pelanggan malah keluarga pelanggan turut berisiko mendapat jangkitan COVID-19.

Keputusan yang dibuat untuk membenarkan perkhidmatan gunting rambut ini dilihat sebagai satu tindakan yang
boleh merosakkan corak pemulihan kes positif di Malaysia.

Wajarkah kedai gunting rambut beroperasi semasa tempoh lanjutan PKP?

Jika ditanya pada penulis, tidak perlu untuk kedai gunting rambut beroperasi sepanjang tempoh lanjutan berlaku.

Bukan hendak menafikan sumber rezeki bagi tukang gunting rambut tetapi untuk melindungi hak dan kebajikan awam daripada
mendapat jangkitan virus korona baharu.

Jika anda ingin memetik negara Jepun yang turut menyenaraikan perkhidmatan gunting rambut sebagai keperluan asas manusia, rakyat mereka juga menentang keputusan itu.

Baru-baru ini terdapat kes kluster yang berpunca dari kedai salon rambut yang terletak di kota Buzen.

5 kes positif COVID-19 telah disahkan dan ini termasuklah seorang bayi dan ibunya yang merupakan pelanggan di kedai tersebut.

Baca juga:

Adakah Saya Dijangkiti COVID-19? Kenali Simptom Awal Jika Terkena Virus Korona

Bilakah Wabak COVID-19 Bakal Berakhir? Ketahui 3 Teori Di Sebaliknya

Perkara ini dilihat sebagai satu tindakan yang tidak rasional.

Bagaimana perkhidmatan gunting rambut boleh dilihat sebagai satu perkhidmatan kritikal?

Di Amerika Syarikat, seorang tukang gunting rambut di Mississippi telah mati pada 11 April yang lalu berjangkit daripada salah seorang pelanggannya.

Melihat kepada keadaan ini, kerajaan perlu mempertimbangkan keputusan untuk membenarkan kedai salon dan gunting rambut beroperasi demi kesejahteraan rakyat.

Jika sesuatu servis itu tidak berkait dengan keperluan asas, adalah lebih elok jika kita menangguhkan operasi mereka.

Perkara ini terutamanya jika perkhidmatan mereka melibatkan kontak rapat dalam satu jangka masa yang panjang.

Konklusi

Perkhidmatan gunting rambut tidak sepatutnya diberikan kebenaran untuk beroperasi.

Kerajaan perlu menyemak semula relevan dan risiko penularan jangkitan yang bakal berlaku sekiranya perkara tersebut tidak diambil serius.

Kajian yang dipetik berkenaan dengan penurunan darah tinggi di kedai gunting rambut itu tidak relevan dengan situasi di Malaysia.

Ia memerlukan penglibatan ahli farmasi terlatih.

Tukang gunting rambut juga perlu melalui sesi latihan bagi memastikan mereka
menyampaikan maklumat yang betul berkaitan dengan gaya hidup sihat.

Marilah bersama-sama
kita patuhi perintah kawalan pergerakan
 dan berharap kes COVID-19 akan beransur turun.

[mc4wp_form id=’115319″]

#HelloHealthGroup, #HelloDoktor, #HelloHealthCoronaVirus

Baca juga:

Jangan Serbu Hospital, Ini Yang Anda Perlu Tahu Jika Ingin Jalani Ujian Saringan COVID-19

Mengapa COVID-19 Mengganas Di Musim Sejuk? Ini Kaitan Suhu, Kelembapan Udara & Virus Korona

Telefon Bimbit Pun Nak Kena Bersihkan Kalau Tak Nak Virus COVID-19 ‘Melekat’!

Pakar Jawab 5 Soalan Berkaitan Langkah Berjaga-jaga Elak COVID-19, Ini SAHIH

Haiwan Peliharaan Tidak Sebar COVID-19, Mereka Berjangkit Daripada Anda!


Tip Penjagaan Kulit Bayi

Kulit bayi sentiasa sensitif dan perlu dijaga dengan rapi untuk mengelakkan masalah kulit seperti iritasi, kering, melecet atau ruam. Berikut adalah 5 tip yang anda boleh amalkan untuk mengekalkan kulit bayi anda dalam keadaan licin, lembut dan mulus.

Memikirkan semula waktu mandi

Bagi waktu mandi, anda perlu ingat bahawa:

– Anda tidak perlu menyabunkan seluruh badan bayi anda. Gunakan span mandi di sekitar kawasan lampin, mulut, paha dan pipi sudah mencukupi.

– Pilih pembersih cecair ringan iaitu sabun bebas bau dan pewarna. Jenis ini tidak akan mengeringkan kulit bayi atau menyakitkan mata.

– Elakkan sabun buku atau mandian buih.

– Pegang kepala anak anda.

– Periksa suhu air jika terlalu panas sehingga boleh membahayakan anak anda.

– Jangan sesekali meninggalkan anak anda semasa mandi. Ia boleh menyebabkan kemalangan yang tidak diingini.

Lindungi dari cahaya matahari

Jika anak anda kurang dari 6 bulan, anda harus cuba melindunginya dari cahaya matahari langsung seboleh mungkin terutamanya antara pukul 10 pagi dan 4 petang iaitu waktu di mana cahaya matahari paling kuat.

Apabila sudah melebihi 6 bulan dan anda perlu keluar di siang hari, anda perlu:

– Menutup kulit bayi anda menggunakan topi atau baju lengan panjang dan seluar panjang.

– Pakaikan mereka cermin mata hitam dengan perlindungan ultraviolet (UV).

– Gunakan pelindung matahari ke atas kawasan kecil yang mungkin susah untuk dilindungi dengan baju seperti muka dan tangan. Jangan biarkan pelindung matahari bersentuhan dengan mata. Gunakan semula setiap 2 jam atau selepas bayi membuang air kencing.

Sila berhati-hati dengan pakaian bayi anda

Untuk mengelakkan alahan dan ruam, anda harus hanya menggunakan sabun basuh baju yang bebas daripada bau dan pewarna. Jangan lupa untuk basuh baju, sarung tilam dan selimut anak anda secara berkala dan berasingan dari pakaian ahli keluarga yang lain.

Pelembap

Kulit anda perlu dalam keadaan lembap, begitu juga kulit anak anda. Berbanding menggunakan losyen, anda patut fikirkan tentang krim atau salap pelembap bebas pewangi kerana losyen biasa lebih berkemungkinan untuk merengsa kulit bayi yang sensitif. Anda boleh menyapu krim atau salap tersebut selepas memandikan anak anda untuk  mengekalkan kelembutan serta kelicinan kulitnya. Jangan lakukannya dengan kerap. 2 kali sehari mungkin sudah mencukupi jika kulit anak anda agak kering, cuaca sejuk dan kering atau jika anak anda mengalami ekzema.

Melegakan kawasan yang sensitif

Kulit di kawasan lampin kebiasaannya basah dan cenderung kepada alahan. Anda boleh melegakan kawasan sensitif ini dengan beberapa tip berikut:

– Tukar lampin dengan kerap.

– Gunakan kain lap atau tisu basah bebas alkohol dan wangian untuk memastikan kawasan terbabit bersih.

– Biarkan anak anda bebas lampin apabila boleh.

– Gunakan salap atau krim pelindung seperti jeli petroleum sebelum meletakkan lampin baru.


Bagaimana Untuk Berjaya Menyusu Badan

Tahukan anda manfaat susu ibu? Susu ibu bukan sahaja mempunyai nutrisi yang mencukupi tetapi juga lebih mudah dihadam bayi anda. Apa yang lebih penting lagi, ia dapat meningkatkan sistem imun anak anda dengan baik. Penyusuan badan juga dapat membantu anda menurunkan berat badan selepas bayi dilahirkan.

Jika anda ingin menyusukan anak anda, ikutilah panduan penyusuan ini.

Bagaimana ingin mula menyusu badan

Kali pertama anda menyusukan anak anda adalah di bilik kelahiran. Bayi kebiasaannya lebih peka dan mahu menyusu dalam sejam pertama selepas kelahiran. Pada waktu ini, susu yang anda hasilkan dipanggil kolostrum. Untuk bermula, dukung bayi anda pada dada anda untuk mengalu-alukannya di dunia ini. Penghasilan susu ibu terangsang apabila sentuhan kulit ke kulit antara anda dan bayi. Teruskan sentuhan kulit ke kulit sehinggalah selepas berjaya menyusukan. Ini akan membantu bayi anda merasa hangat dan mengurangkan stres, membantu anda berdua selepas kepayahan proses kelahiran.

Pusingkan badan bayi anda keseluruhannya kepada anda, dada ke dada. Sentuh bahagian atas bibir bayi anda dengan puting anda dan apabila dia mula membuka mulut dengan besar, masukkan payudara anda ke dalam mulutnya; pegang payudara anda untuk sokongan. Mulut anak anda tidak sepatutnya hanya menutupi puting tetapi bahagian areola juga sebanyak mungkin.

Jangan panik jika bayi anda kelihatan tidak pandai mencari puting atau tidak lama melekap di puting. Penyusuan badan memerlukan kesabaran dan latihan. Jangan segan untuk bertanyakan jururawat untuk menunjukkan apa yang perlu anda buat dan meminta kunjungan daripada pakar laktasi sewaktu anda dalam hospital.

Jika penyusuan menyakitkan, berhenti menyusu dengan memasukkan jari kelingking anda atara gusi bayi dan payudara. Apabila bayi sudah melekap dengan betul, anda tidak akan bermasalah untuk menyusukan dengan baik.

Jika bayi anda pramatang, anda mungkin tidak dapat menyusukannya sejurus selepas kelahiran tetapi anda patut mula mengepam susu. Bayi anda akan menyusu melalui tiub atau botol sehingga dia telah kuat untuk menyusu badan.

Apabila mula menyusu, ketahuilah bahawa penyusuan badan tidak sepatutnya menyakitkan. Beri perhatian kepada bagaimana mulut bayi anda melekap pada payudara. Mulutnya harus terbuka besar menutup bahagian areola di bawah puting, dan puting anda seharusnya masuk jauh ke dalam mulut bayi.

Berapa kerapkah anda patut menyusu

Anda patut menyusu sekerap yang boleh. Lebih kerap anda menyusu, lebih banyak susu yang terhasil. Apabila bayi anda menyusu dengan baik dan kerap, anda tidak perlu menambah makanan sampingan atau cecair lain, sekalipun air kosong.

Lebih baik untuk anda melihat tanda bayi mahu menyusu berbanding menetapkan masa mengikut jam. Tanda-tanda bayi ingin menyusu termasuklah pergerakan menghisap dengan mulut, menjilat bibir atau meletakkan tangan pada mulut. Menangis adalah tanda kelaparan yang terakhir – anda sepatutnya mula menyusukan bayi anda sebelum dia menangis. Bayi perlu menyusu dengan kerap pada minggu-minggu pertama – 8 kali atau lebih dalam masa 24 jam. Menyusu 8 hingga 12 kali setiap 24 jam ialah target yang sesuai. Ini memastikan penghasilan susu yang berterusan dan bayi anda memperoleh pertambahan berat badan sewaktu minggu kedua.

Sewaktu beberapa hari yang pertama, anda mungkin perlu mengejutkan bayi anda dengan lembut untuk mula menyusu, dan bayi anda mungkin tertidur sewaktu separuh jalan dalam penyusuan. Untuk memastikan bayi anda menyusu dengan mencukupi, kejutkan bayi anda jika telah hampir 4 jam daripada waktu terakhir bayi menyusu.

Bagaimana memastikan keselesaan

Apabila anda telah memastikan bayi di posisi yang sesuai, segala aspek lain penyusuan akan dipermudahkan. Jika anda memegang bayi dengan salah atau atau bayi anda tidak melekap dengan betul, ini boleh menyebabkan luka pada puting.

Memandangkan penyusuan boleh memakan masa hingga 40 minit, terutamanya untuk bayi yang baru lahir, pilih tempat yang selesa untuk penyusuan. Dukung bayi anda dalam posisi yang tidak menyebabkan tangan dan belakang badan anda sakit. Walaupun menyokong belakang  kepala bayi anda selalunya berkesan, tetapi anda patut memilih posisi yang selesa bagi diri anda.

Jika anda sedang duduk, bantal penyusuan sangat membantu menyokong bayi anda. Ramai ibu yang mendapati bangku kaki juga membantu mereka merasa selesa. Sama ada anda sedang duduk atau berbaring, jangan mula menyusu sehingga anda dan bayi selesa kerana anda akan berada dalam posisi tersebut sepanjang penyusuan.

Hello Health Group
 tidak menyediakan khidmat nasihat, diagnosis atau rawatan.


Penjagaan Bayi Bulan Ke-16

Pembesaran & Tingkah Laku

Apa yang patut anak saya lakukan semasa tempoh ini?

Anak anda lebih mudah terkejut atau takut. Cara terbaik untuk membantu anak anda adalah dengan menenangkan mereka. Satu pelukan dan membenarkan perasaan mereka – “Wah, kejutan tu menakutkan betul, kan?” – sudah mencukupi. Tunjukkan kepada anak anda bagaimana dia boleh menutup telinga untuk mengawal dirinya. Anak anda akhirnya akan mengatasi ketakutan kepada bunyi apabila dia memahami dari mana bunyi tersebut datang dan ia adalah tidak membahayakan.

Waktu tidur akan menjadi lebih mudah jika anda membuat rutin yang boleh anak anda bergantung kepadanya. Rutin tidur yang bagus adalah cukup panjang untuk membuatkan anak anda bertenang tetapi tidak terlalu lama atau rumit sehingga menjadi beban ke atas anda – atau mustahil diikut oleh penjaga anak anda. 20 ke 30 minit adalah tempoh yang sesuai.

Anak anda masih memerlukan rehat sekitar waktu yang dahulunya menjadi waktu tidur pagi. Sediakan snek dan lakukan aktiviti yang senyap seperti mendengar musik yang menenangnya, membaca buku atau rehat di atas sofa (bukannya katil yang akan membuatkan mereka tidur). Elakkan dari menaiki kereta pada waktu yang dahulunya waktu tidur mereka – anak anda mungkin akan tertidur dan melangkau waktu tidur tengah hari dan meragam pada waktu malam.

Temu Janji Doktor

Apa yang patut berlaku kepada anak saya semasa menemui doktor?

Anda harus beritahu doktor tentang apa-apa tanda tingkah laku abnormal. Jika anak anda kelihatan sihat dan normal, sila lihat jika telah tiba waktunya untuk pemeriksaan berkala. Anak anda mungkin takut untuk berjumpa doktor dan menyangka akan mendapat suntikan vaksin lagi. Anda boleh lakukan perkara berikut untuk menenangkan anak anda:

Jangan datang lebih awal dari temu janji anda. Jadikan waktu itu berlalu pantas dengan berkomunikasi dengan anak anda sebanyak yang boleh.

Bawa mainan kegemarannya agar waktunya akan terisi dan dia akan berasa selesa.

Cuba dapatkan doktor yang sama setiap kali temu janji. Ini akan membuatkan anak anda kenal doktor tersebut (dan sebaliknya) dan persekitarannya.

Alih perhatian bayi anda semasa menerima suntikan.

Apa yang harus saya berbincang dengan doktor?

Semasa berumur 16 bulan, anda perlu tahu bahawa anak anda tidak memerlukan tidur pagi. Sebaliknya, dia memerlukan snek ringan untuk mendapatkan tenaga. Semasa umur ini, tidur tengah hari sudah cukup untuk membuatkan anak anda bertenaga dan sihat.

Anda harus cuba untuk menjadualkan tidur tengah hari lebih awal. Tidur lewat tengah hari boleh menjejaskan tidur malam. Tetapi pastrikan dia tidak melangkau tidurnya. Seperti anda, anak anda akan meragam dan marah jika tidak mendapat rehat yang cukup.

Apa yang diharapkan

Apa yang saya bimbangkan?

Anda mungkin bimbang tentang berapa kerap anak anda menonton televisyen. Menurut Akademi Pediatrik Amerika (AAP), televisyen atau DVD adalah tidak disyorkan sehingga berumur 2 tahun. Ini termasuk menggunakan Ipad. Cuba untuk kurangkan waktu anak anda menonton televisyen. Menonton dalam tempoh yang sekejap tidak akan menjejaskan tetapi anda tidak mahu anak anda menjadi ketagih.

Galakkan aktiviti di luar seperti bermain bola, berenang atau berlari di padang permainan. Anda juga boleh memainkan musik untuk mereka menari atau menyanyi.

Membaca buku juga disyorkan. Semakin banyak interaksi dengan anak anda, semakin banyak mereka akan belajar konsep dan perkataan baru. Semua aktiviti ini lebih baik dari rancangan televisyen.


Risiko Kemandulan Akibat Daripada Makanan Segera

Ketidaksuburan telah mengambil tempat yang terbesar dalam kehidupan generasi hari ini. Anda boleh mencari ramai orang di sekeliling mengalami mana-mana daripada sebab ketidakupayaan untuk hamil secara semula jadi. Tidak dapat hamil adalah keadaan yang sangat jarang berlaku beberapa tahun yang lalu tetapi kini satu dalam lima pasangan berdepan dengan kemandulan. Bagaimanapun, terdapat beberapa artikel, berita dan tips untuk hamil secara semula jadi yang boleh anda daptkan dan bagaimana untuk melawan kemandulan? Jadi, hari ini kita akan membincangkan tentang perkara yang paling disukai tetapi yang paling terkutuk dalam kehidupan hari ini. Anda sering melihat bahawa orang memberi amaran untuk makan makanan segera kerana ia tidak baik demi kesihatan. Tetapi daripada berhenti makanan yang tidak baik untuk kebaikan kesihatan, kita semua suka memakannya. Ramai di antara kita mendapati diri mereka tergoda apabila ditawarkan makanan segera.

Penyelidikan

Satu kajian Amerika dan Sepanyol mendapati bahawa produk makanan ringan, terutama yang mengandungi lemak trans, boleh membuat lelaki muda yang sihat tidak subur dengan merosakkan sperma mereka. Para doktor kesuburan dari Universiti Harvard dan Universiti Murcia, tenggara Sepanyol, bersama-sama untuk menganalisis sperma daripada lelaki di antara umur 18 dan 22. Apa yang mereka dapati adalah mereka yang makan jumlah makanan ringan yang tinggi mempunyai kualiti sperma yang lebih rendah berbanding mereka yang mendapatkan diet yang padat dengan nutrien.

Semua orang yang dikaji berazam untuk mendapat bentuk fizikal yang baik, dan tidak mempunyai masalah lain yang boleh memberi kesan kepada sistem reproduktif mereka. Menghairankan, mereka yang makan kandungi lemak trans yang tinggi dalam makanan ringan masih mendapati kerosakan sperma yang teruk – dengan pengambilan yang berterusan menyebabkan kemandulan.

Makanan segera dan kemandulan

Sehingga kini, kami telah berfikir bahawa makanan segera tidak baik untuk kesihatan kerana ia meningkatkan peluang menyebabkan diabetes, kolesterol tinggi, dan obesiti tetapi menurut satu laporan baru-baru ini, ia telah mendapati bahawa pengambilan makanan segera boleh meningkatkan peluang kemandulan juga.

Mungkin hubungan antara pengambilan makanan ringan dan kemandulan mempunyai kaitan dengan bahan-bahan yang diubahsuai secara genetik. Majoriti makanan segera mengandungi GMO, bersama dengan daging sintetik, pengisi rokok elektronik, dan bahan-bahan yang digunakan untuk membuat implan silikon payudara. Pada tahun 2008, satu kajian Australia dikaitkan penggunaan GMO dengan kemandulan, memberikan bukti kukuh bahawa GMO secara negatif memberi kesan terhadap sistem pembiakan. Ini menjelaskan mengapa pengambilan makanan ringan mengurangkan kualiti sperma dan kerosakan sistem pembiakan – kebanyakan makanan ringan mengandungi GMO!

Marion Nestle, profesor kajian pemakanan dan makanan di New York University mengatakan bahawa makanan segera tradisional tidak pernah bertujuan untuk menjadi makanan harian dan ia tidak sepatutnya. Pengambilan makanan lemak telah menjadi ancaman terbesar antara risiko kesihatan. Makanan segera yang tinggi kalori, garam dan bahan kimia yang perlu disimpan dalam makanan melalui pengeluaran makanan industri. Seperti yang anda mesti tahu bahawa bahan kimia yang masuk ke dalam bekalan makanan kita melalui pengeluaran makanan industri tidak baik untuk kesihatan tetapi ia meningkatkan peluang untuk menyebabkan pelbagai jenis penyakit dan kecacatan seperti hamil secara semula jadi.


“Tandem Nursing”: Siapa yang Perlu Diutamakan?

Apakah itu
tandem nursing
?

Tandem nursing
 adalah situasi seorang ibu menyusukan dua orang anak yang berbeza usia dalam tempoh waktu yang sama. Keadaan ini berlaku sekiranya seorang ibu melahirkan anak yang baharu dan pada sama, anaknya yang sedia ada masih lagi menyusu badan. Ini bukan satu masalah yang besar kerana
tandem nursing
 adalah selamat bagi si ibu dan anak-anaknya.

Tanpa mengira usia anak anda, susu ibu dapat membekalkan nutrien dan imuniti bagi melindungi anak anda daripada pelbagai jenis penyakit selagi mereka masih menyusu badan. Selain itu, menyusu badan juga dapat mengeratkan jalinan emosi antara si ibu dengan anak-anaknya. Oleh yang demikian, sebagai ibu, anda perlu terus memberi susu badan kepada anak-anak walaupun mereka terpaksa berkongsi bersama adik-beradiknya.

Namun begitu,
tandem nursing
 mempunyai manfaat dan kemudaratan yang tersendiri. Ikuti huraian artikel ini untuk mengetahui lebih lanjut mengenai
tandem nursing.

Manfaat
 tandem nursing

Sebagai ibu, anda tidak perlu risau untuk melakukan
tandem nursing
. Berikut merupakan manfaat
tandem nursing
 yang anda perlu tahu:

Semakin banyak anak-anak anda menyusu, semakin banyak susu akan dihasilkan. Oleh itu, anda tidak perlu risau akan kekeringan susu.

Ia dapat membantu mengurangkan pembengkakan payudara si ibu yang dialami ketika minggu pertama selepas bersalin.

Ia dapat membantu mengurangkan perasaan cemburu anak yang lebih tua sekaligus merapatkan hubungan dengan adik baharunya.

Ia memberi peluang untuk anak anda yang lebih tua kekal mendapatkan manfaat susu ibu daripada anda.

Ia memberi peluang untuk anda terus mengekalkan jalinan emosi antara anda dengan anak yang lebih tua.

Jika si ibu mengalami “overactive letdown” iaitu situasi susu keluar terlalu laju lalu menyukarkan anak anda yang masih bayi, anda boleh menyusukan anak anda yang lebih tua terlebih dahulu untuk memperbetulkan aliran susu tersebut.

Kemudaratan
tandem nursing

Namun demikian, t
andem nursing
 turut mempunyai kesan sampingannya. Berikut merupakan kemudaratan tandem nursing yang anda perlu tahu:

Si ibu akan lebih mudah penat lantaran ia memerlukan nutrisi dan tenaga yang lebih banyak untuk menghasilkan susu.

Ia memerlukan masa yang lebih lama dan perhatian yang lebih sekiranya anak-anak anda menyusu pada waktu yang berbeza.

Menyusukan anak ketika sedang hamil mampu menyebabkan rasa loya.

Ada wanita yang akan mengalami peningkatan terhadap kemahuan seksualnya akibat perubahan hormon yang dialami jika melakukan
tandem nursing
.

Si ibu akan lebih mudah mengalami penurunan berat badan dan perlu makan lebih banyak untuk membekalkan lebih banyak nutrisi dan tenaga.

Si ibu terpaksa berhadapan dengan stigma sosial yang berpendapat bahawa anak yang lebih muda akan kurang mendapat nutrisi susu ibu kerana anak yang lebih tua sudah menghabiskannya terlebih dahulu.

Siapa perlu diutamakan?

Setiap manfaat dan mudarat
tandem nursing
 perlu dipertimbangkan terlebih dahulu sebelum anda memutuskan untuk melakukannya. Namun begitu, siapa yang perlu anda utamakan antara anak anda yang lebih tua dengan anak yang lebih muda?

Jawapannya adalah anda perlu mengutamakan anak yang lebih muda. Ini kerana mereka memerlukan masa dan perhatian yang lebih daripada si ibu. Mereka juga memerlukan nutrien, kalori serta kolostrum sepenuhnya yang hanya mampu diperolehi oleh sumber utama makanan mereka iaitu susu ibu.

Hello Health Group
 tidak menyediakan nasihat perubatan, diagnosis, atau rawatan.


3 Teori Tentang Wabak COVID-19 Yang Tersebar, Betulkah Ia Tiada Pengakhiran?!

Untuk mendapatkan lebih banyak info tentang coronavirus di Malaysia, sila dapatkannya di sini.

Angka mereka yang dijangkiti wabak virus korona baharu (COVID-19) mula merangkak ke angka 2 juta.

Dapatkah wabak COVID 19 ini berakhir?

Bermulanya dari Kota Wuhan, jangkitan ini telah menular ke seluruh dunia
 menyebabkan peningkatan pesat pada angka jangkitan dan kes kematian.

Wabak COVID-19
telah diisytiharkan pandemik
 pada pertengahan bulan Mac oleh Pertubuhan Kesihatan Sedunia.

Kini, ramai yang tertanya-tanya, bagaimanakah wabak COVID bakal berakhir?

[covid_19]

Terdapat beberapa teori yang telah dikemukakan berkenaan dengan subjek ini.

Teori 1: Tiada pengakhiran bagi wabak COVID-19

Kadar penularan wabak COVID-19 adalah sangat cepat.

Ia berkait rapat dengan nilai
R-naught
(R0) iaitu jumlah individu sihat yang boleh dijangkiti oleh virus tersebut daripada seorang yang berjangkit.

Kini, nilainya masih berada di antara 2 hingga 3.

Ini bermakna
seorang individu berjangkit boleh menyebarkan COVID-19 kepada 2-3 individu yang sihat pada satu masa
.

Terdapat seorang pesakit di Hospital Wuhan yang telah menyebarkan jangkitan tersebut kepada lebih 57 individu lain.

Perkara ini menempatkan COVID-19 sebagai virus yang lebih mudah berjangkit
berbanding dengan virus sindrom pernafasan akut teruk (SARS)
 dan virus sindrom pernafasan timur tengah (MERS).

Artikel berkaitan:

3 Perbezaan Novel Coronavirus Dan SARS Coronavirus Yang Anda Perlu Tahu!

Tiada Simptom Tak Bermakna Anda Bebas Covid-19, Hati-hati Dengan Penyebar Virus Dalam Diam!

Menurut Dr Amesh Adalja, Pakar Penyakit Berjangkit dari Universiti Hopkins, berkemungkinan ia tidak mempunyai penghujungnya.

Walau bagaimanapun, perkara ini tidak semestinya bermaksud wabak COVID akan menjadi lebih teruk.

Terdapat 2 kemungkinan berkaitan dengan hal itu:

Seperti jangkitan influenza, COVID-19 berpotensi untuk menjadi jangkitan bermusim. Maknanya,
vaksin dan ubat antiviral bagi mereka yang mengalami simptom teruk memainkan peranan penting
.

Jangkitan COVID masih ada namun ia tidak akan menyebabkan simptom teruk. Ini boleh berlaku jika ia mengalami proses mutasi yang menurunkan keupayaannya menyebabkan simptom teruk.

Teori 2:  Kadar jangkitan COVID-19 berkurangan dengan sendirinya

Perkara yang pernah berlaku ketika wabak SARS suatu ketika dahulu boleh berulang dengan COVID-19.

Kedua-duanya berasal dari keluarga sama.

Terdapat pakar yang meramalkan wabak COVID akan menemui nasib sama seperti SARS.

Ia akan perlahan-lahan menjadi kurang agresif dan akhirnya lenyap.

Usaha
memutuskan rantaian jangkitan perlu dilakukan secara aktif
 bagi memastikan COVID dapat dikawal dan penularannya dapat dihentikan.

Oleh sebab SARS tidak seagresif wabak COVID-19, langkah yang diambil itu berkesan dengan cepatnya.

Mungkin perkara ini sukar bagi wabak COVID-19 apabila kita lihat keupayaannya untuk merebak kepada individu lain dengan mudah.

Namun, ia tidak mustahil.

Jika tindakan yang sama ditambah dengan
 amalan jarak sosial terus dilakukan oleh individu di segenap penjuru dunia
, kita bakal menyaksikan penurunan kes sepesat ia sedang meningkat sekarang.

Sampai satu tahap, ia akan menunjukkan corak penurunan yang lebih kurang sama dengan kes influenza H1N1, virus Zika dan SARS.

Jangkitan tersebut masih wujud di persekitaran namun kadar penularannya tidak tinggi seperti pada peringkat permulaan wabak.

Teori 3: Vaksin dan ubat antiviral tersedia untuk melawan wabak COVID-19

Banyak syarikat di serata dunia yang sedang
giat berusaha menyediakan vaksin dan ubat antiviral virus korona
 yang selamat digunakan oleh orang awam.

Gilead, salah sebuah syarikat farmasi terbesar di Amerika Syarikat, mempatenkan ubat antiviral remdesivir dan Malaysia merupakan salah satu negara yang akan menggunakan ubat tersebut dalam fasa ujian klinikal.

Syarikat-syarikat terkemuka di dunia seperti Johnson & Johnson dan Novavax sedang bertungkus lumus menyediakan
vaksin wabak COVID
.

Namun, ia memerlukan sekurang-kurangnya satu tahun sebelum disahkan selamat untuk kegunaan umum.

Ini kerana fasa ujian klinikal bagi vaksin mempunyai beberapa peringkat.

Saintis perlu melihat kepada pelbagai aspek seperti keberkesanan dan kesan sampingan ubat.

Perlumbaan senjata farmakologi ini baik bagi menjaga kebajikan kesihatan sejagat namun, pelaksanaannya tidak boleh dibuat secara gopoh.

Setiap aspek keselamatan dan keberkesanan perlu diberikan perhatian.

Kini, senjata paling berkesan yang boleh kita gunakan bagi melawan wabak COVID adalah
amalan cuci tangan secara kerap dan jarak sosial.

Konklusi

Wabak COVID-19 merupakan satu bentuk jangkitan pandemik yang agresif walaupun tidak mempunyai kadar kematian yang tinggi.

Buat masa sekarang, perkara yang perlu anda lakukan adalah ambil tahu dan beri kerjasama bagi membendung wabak jangkitan.

Sekiranya anda menerima
sebarang maklumat yang tidak diketahui sumber, semak dan periksanya terlebih dahulu
.

Benda yang menular lebih kurang sama banyak dengan wabak virus korona pada masa ini adalah berita palsu.

[mc4wp_form id=’115319″]

#HelloHealthGroup, #HelloDoktor, #HelloHealthCoronaVirus

Baca juga
:

Usah Pentingkan Diri! Ini Sebabnya JANGAN Beli Barang Yang Tak Perlu Semasa COVID-19 Melanda

Kes COVID-19 Di Malaysia Bakal Memuncak Pada Pertengahan April 2020 -WHO

Ibu Hamil Positif COVID-19 Berdepan RISIKO Besar? Jaga Diri, Mama!

COVID-19 Mimpi Ngeri Untuk Penghidap OCD/ Gangguan Kebimbangan? Ada 5 Cara Atasinya!

KARUT! Health Tag Tak Boleh Lindungi Dari COVID-19, Jangan Bazirkan Duit


AWAS! Mangsa Keganasan Rumah Tangga Berisiko Mati Akibat Goncangan Kepala

Shaken baby sindrom
 atau sindrom bayi digoncang ialah salah satu punca bayi meninggal dunia akibat digoncang secara keterlaluan oleh pendera.

Sindrom yang berlaku akibat keganasan rumah tangga ini juga boleh berlaku kepada orang dewasa.

Sindrom bayi digoncang (
Shaken baby syndrome
)

Sindrom bayi digoncang merupakan sejenis
kecederaan otak serius
yang boleh terjadi kepada kanak-kanak akibat digoncang dengan penuh amarah oleh orang dewasa seperti ibu bapa ataupun penjaga bayi.

Disebabkan bayi mempunyai otot leher yang masih lembut, goncangan yang dilakukan secara keterlaluan terhadap bayi boleh mengakibatkan kecederaan kekal pada kepala bayi.

Sindrom goncang bayi merupakan
salah satu bentuk penderaan kanak-kanak
 yang boleh menyebabkan bayi yang digoncang maut ataupun mengalami kecederaan kekal pada otak.

Selalunya, ibu bapa, penjaga ataupun saudara dekat yang menjaga bayi tersebut adalah individu yang bertanggungjawab atas kecederaan yang dialami bayi.

Mereka bertindak menggoncang bayi dengan kasar untuk hentikan tangisan si kecil. Individu tersebut mungkin rasa tertekan dan rimas dengan bayi yang kerap menangis.

Kadangkala, selepas digoncang, bayi mungkin akan terjatuh, terhantuk pada permukaan dinding atau dicampak pula ke atas lantai oleh individu yang mendera mereka.

The National Center on Shaken Baby Syndrome
 di Amerika Syarikat menganggarkan lebih kurang 600 hingga 1,400 kes berlaku di negara tersebut setiap tahun.

Disebabkan tiada cara yang berkesan untuk mengumpul data mengenai kes ini, jumlah kecederaan bayi yang terlibat dengan
shaken baby syndrome
 tidak dapat dikenal pasti.

Sindrom ini merupakan salah satu punca kematian bayi yang paling kerap berlaku akibat
menjadi mangsa keganasan rumah tangga dan dera
.

Lebih sedih lagi, banyak kes dera begini terlepas begitu sahaja tanpa mendapat pembelaan yang sewajarnya daripada pihak yang bertanggungjawab.

Anda mungkin juga berminat:

Mak Ayah Jangan Panik Bila Bayi Jatuh Katil, Buat 5 Langkah Ini Dulu

12 Tips Untuk Pilih Buaian Bayi & Katil Bayi Yang Sesuai Buat Si Comel, Tak Pening Lagi Kepala!

Simptom bayi digoncang kerana menjadi mangsa keganasan rumah tangga

Kadangkala, ibu terpaksa tinggalkan anak bersama penjaga, ahli keluarga terdekat ataupun kenalan rapat. Disebabkan simptom goncang bayi ini boleh membawa maut, penting untuk ibu bapa terus peka dan tahu tanda-tanda bayi digoncang.

Antara gejala yang dialami oleh bayi yang telah digoncang ialah:

Bayi nampak resah

Mempunyai masalah pernafasan

Tidak lalu makan

Sukar untuk kekal berjaga

Muntah-muntah

Muka pucat atau kebiruan

Sawan

Lumpuh

Koma

Sindrom goncang bayi juga boleh berlaku kepada orang dewasa

Shaken baby syndrome
 bukan sahaja berlaku kepada kanak-kanak, malah ia boleh juga berlaku kepada orang dewasa.

Terdapat kes orang dewasa mengalami sindrom bayi digoncang kerana menjadi mangsa keganasan rumah tangga.

Pada kanak-kanak, kesan goncangan ini boleh akibatkan pendarahan pada mata, bengkak ataupun kesan darah beku dalam otak dan lebam pada kawasan lengan.

Wanita yang telah menjadi mangsa sindrom ini tiba di hospital dengan beberapa kecederaan yang sama seperti kecederaan yang dialami oleh bayi yang digoncang.

Dia juga mengadu penglihatannya kabur dan sering muntah-muntah.

Selain itu, wanita tersebut juga mengalami luka akibat kesan cucuhan rokok pada kawasan muka dan lengan. Doktor telah mendiagnosis wanita tersebut dengan ‘
adult shaken syndrome
’ berdasarkan kecederaan yang dialami.

Seperti mangsa dera yang lain,
wanita ini tidak mengaku didera
 walaupun berkali-kali dinasihatkan oleh doktor untuk membuat laporan polis.

Hanya 48 jam kemudian barulah wanita tersebut mengalah dan mengaku bahawa dia telah menjadi mangsa keganasan rumah tangga.

2 minggu kemudian, wanita tersebut masih lagi mengalami simptom konkusi. Kecederaan pada sebelah matanya juga tidak baik-baik walaupun setelah 3 bulan.

Keganasan rumah tangga: Jangan takut untuk panggil polis

Kes keganasan rumah tangga selalunya tidak akan dilaporkan kepada pihak berkuasa disebabkan
pelakunya ialah orang yang rapat dengan mangsa
 seperti pasangan ataupun ahli keluarga sendiri.

Hospital kerajaan mempunyai ‘
One Stop Crisis Center
’ atau OSCC yang bertindak sebagai pusat perlindungan sementara untuk mangsa keganasan domestik.

OSCC juga boleh berikan pandangan dan nasihat dari segi undang-undang dan juga kaunseling.

Sukar untuk mangsa bertindak meninggalkan individu yang mendera mereka.

Mangsa bukan sahaja mempunyai fikiran yang bercelaru, malah mereka telah terlalu lama hidup di bawah cengkaman rasa takut yang amat sangat hinggakan tidak tahu apa yang dialami ialah sesuatu yang tidak normal.

Jabatan Kebajikan Masyarakat (JKM) juga menyediakan khidmat perlindungan kepada mangsa dera.

JKM boleh memberikan arahan perlindungan kecemasan (
emergency protection order
 EPO) melalui Talian Nur 15999 ataupun dengan cara mengunjungi pejabat JKM yang terdekat.

Bersama, kita boleh putuskan rantai yang membelenggu mangsa dera.

Hanya dengan cara menjauhkan pendera daripada mangsa sahaja yang terbukti benar-benar berkesan untuk menyelamatkan mangsa keganasan rumah tangga.


Ambil Perhatian! Susah Nak Telan Makanan Mungkin Petanda Kanser Esofagus

Kanser esofagus merupakan salah satu penyakit kanser yang membunuh
 di Malaysia. Individu yang mengalami keadaan ini kebiasaannya mengalami masalah susah menelan.

Pesakit yang didiagnosis dengan masalah ini kebiasaannya hadir pada tahap lewat membuatkannya sukar untuk dirawat.

Esofagus mempunyai fungsi penting dalam sistem pencernaan memandangkan ia merupakan laluan utama makanan untuk masuk ke dalam perut selepas ditelan.

Ketumbuhan yang
muncul pada dinding esofagus
 boleh menjalar masuk lebih dalam hingga mempengaruhi integriti otot dan organ yang berdekatan dengannya.

Seperti masalah kanser yang lain, kunci kejayaan rawatan bagi penyakit ini adalah diagnosis awal.

Oleh sebab itulah orang awam perlu tahu bilakah masa yang sesuai untuk rujuk kepada doktor bagi mendapatkan pemeriksaan dan rawatan.

Artikel ini akan menyentuh sedikit sebanyak perihal kanser esofagus.

Susah menelan makanan petanda kanser esofagus

Mereka yang mengalami
kanser esofagus kebiasaannya tidak menunjukkan sebarang simptom pada peringkat awal
 penyakit.

Oleh sebab itulah sukar untuk kita tahu sama ada anda berisiko untuk mendapat masalah ini tanpa pemeriksaan teliti oleh doktor perubatan terlatih.

Apabila kanser tersebut melarat menjadi semakin teruk, pesakit boleh menunjukkan simptom seperti berikut:

Susah menelan makanan

Selalu tercekik ketika makan

Muntah

Ketakcernaan (rasa seperti perut berangin)

Hilang berat badan tanpa mencuba

Pedih ulu hati

Makanan sukar untuk masuk ke dalam perut (rasa macam makanan naik ke atas esofagus semula)

Sakit dada

Kelesuan

Merokok tingkatkan risiko penyakit kanser esofagus

Pelbagai jenis faktor boleh menyebabkan risiko anda untuk mendapat kanser esofagus meningkat.

Walaupun punca hakiki berlakunya kanser ini masih tidak diketahui, pakar di seluruh dunia bersetuju
mutasi pada maklumat DNA sel merupakan mekanisme utama.

Ia boleh memberikan isyarat salah kepada sel menyebabkan proses replikasi berlaku tanpa henti.

Isyarat yang sepatutnya menyebabkan proses kematian sel juga terganggu.

Ini bermakna jumlah sel baharu akan mengganggu keseimbangan sel memandangkan jumlah sel yang mati kurang/ tiada,

Keadaan ini menyebabkan terbentuknya ketumbuhan pada dinding esofagus. Itu merupakan penghalang yang menyebabkan anda susah menelan makanan.

Asap rokok merupakan salah satu
punca utama kepada berlakunya kanser esofagus.

Selain itu, punca yang turut didokumentasikan sebagai faktor risiko kanser esofagus adalah:

Pengambilan minuman beralkohol

Penyakit refluks gastroesofagus kronik (GERD)

Perubahan struktur sel pada dinding esofagus bawah
 disebabkan oleh masalah GERD (esofagus Barrett)

Masalah berat badan berlebihan

Kurang mengambil makanan berserat seperti buah dan sayur

Mempunyai masalah yang dikenali sebagai akalasia (fungsi bukaan esofagus-perut terjejas dan esofagus kehilangan fungsi pergerakan peristalsis)

Saya susah menelan makanan, ini sebab kanser tersebut ke?

Seperti masalah kanser yang lain, diagnosis tidak boleh dibuat sewenang-wenangnya.

Kemajuan teknologi perubatan telah memudahkan proses pengesanan kanser dilakukan oleh doktor perubatan.

Setakat ini, terdapat 4 prosedur yang boleh mendiagnosis kanser esofagus.

Doktor mungkin akan melakukan lebih daripada 1 prosedur bagi mengesahkan diagnosis bagi masalah kanser esofagus.

Prosedur endoskopi – doktor akan menggunakan
 tiub yang dilengkapi dengan kamera
 bagi memeriksa permukaan esofagus anda. Sebarang ketumbuhan atau iritasi akan direkodkan untuk langkah seterusnya.

Minum air barium – doktor akan meminta anda untuk minum cecair yang mempunyai barium bagi melihat struktur esofagus melalui imbasan X-ray.

Biopsi – prosedur ini melibatkan pengambilan sampel tisu yang mencurigakan semasa prosedur endoskopi sedang dijalankan. Sampel tersebut akan dihantar ke makmal untuk analisis.

Penggunaan alat imbasan CT, PET atau MRI. Jika anda sudah didiagnosis dengan masalah kanser, alat seperti MRI boleh mengesan jika kanser tersebut sudah tersebar ke organ lain.

Rawatan bagi kanser esofagus

Jika saiz tumor anda kecil dan ia belum tersebar ke mana-mana bahagian badan, pembedahan boleh membuang ketumbuhan tersebut.

Walau bagaimanapun, kebanyakan doktor menyarankan pesakit untuk melalui
terapi radiasi atau kemo terlebih dahulu.

Ini berikutan kebanyakan pesakit didiagnosis lewat (bukan sekadar susah menelan) dan mereka memerlukan gabungan rawatan terapi radiasi/kemo dan pembedahan.

Setiap prosedur rawatan mempunyai risikonya yang tersendiri.

Sebagai contoh, bagi pembedahan, komplikasi seperti pendarahan,
kebocoran pada laluan esofagus yang dicantum semula
 selepas ketumbuhan dibuang dan masalah berkaitan dengan sistem pernafasan.

Pun begitu, kebiasaannya komplikasi yang dialami pesakit dapat diselesaikan dengan bantuan doktor.

Bagi kanser esofagus yang didiagnosis pada tahap akhir, doktor hanya boleh memberikan rawatan bagi melegakan simptom.

Kesembuhan sememangnya mustahil pada tahap ini memandangkan kanser sudah merebak ke organ lain.

Kesimpulannya, perubahan gaya hidup dan pemeriksaan secara berkala bagi mereka yang berisiko dapat meningkatkan kualiti hidup mereka yang didiagnosis dengan masalah kanser.

Rokok merupakan punca kepada 1001 penyakit
, maka adalah lebih baik untuk anda berhenti atau dapatkan bantuan profesional sebelum terlambat.

Jika anda mengalami simptom berkaitan dengan esofagus seperti kesukaran menelan, sila rujuk doktor untuk nasihat perubatan.


Obesiti dan Risiko Pembedahan

Obesiti adalah keadaan di mana terdapat kandungan lemak badan berlebihan yang membahayakan kesihatan. Untuk pengetahuan anda, ada banyak risiko mengalami obesiti, antaranya ialah menghidap penyakit kronik.

Ramai orang yang gemuk atau berlebihan berat badan berisiko tinggi mengalami masalah kesihatan
seperti penyakit jantung
,
diabetes
,
hipertensi
, dan
strok
.

Sekiranya anda atau orang sekeliling bakal menjalani pembedahan, anda perlu mengetahui risiko mengalami obesiti yang mungkin berlaku terutamanya yang melibatkan anestesia atau ubat bius.

Risiko mengalami obesiti ketika pembedahan

Pesakit mungkin sukar untuk diberikan suntikan ubat bius secara intravena dan sukar diberikan rawatan kecemasan apabila berada dalam keadaan kritikal.

Sukar untuk menentukan dos yang betul untuk pesakit.

Pesakit obes mempunyai kurang ruang kosong di belakang tekak, yang membawa kepada masalah semasa memasang peralatan untuk pesakit bernafas.

Antara risiko obesiti ialah
jangkitan paru-paru
 dan komplikasi lain dari jangkitan paru-paru disebabkan penurunan tahap oksigen.

Pesakit yang mengalami obesiti akan mengambil lebih banyak masa untuk sedar semula.

Jantung pesakit obes sering berada di bawah tekanan otot-otot interkostal (dada).
Terdapat risiko angina
 (sesak dada), tekanan darah tinggi, kekurangan oksigen, atau strok. Selain itu, ubat bius sendiri juga meningkatkan risiko kesan sampingan kardiovaskular.

Kurangkan risiko mengalami obesiti ketika pembedahan

Sebelum pembedahan

Tingkatkan kesihatan anda secara keseluruhan sebelum pembedahan, termasuk
menurunkan berat badan dengan pengawasan
 untuk turunkan risiko obesiti ketika pembedahan.

Semak keadaan kesihatan keseluruhan, masalah berat badan, dan masalah kesihatan lain yang mungkin anda hadapi, seperti diabetes atau penyakit jantung.

Semasa pembedahan

Anestesia sebahagian
 mungkin menjadi pilihan untuk mereka yang menghidap penyakit obesiti.

Elakkan penenang.

Ubat antikoagulan seperti heparin digunakan untuk mengurangkan risiko tromboembolisme vena

Vena cava atau vena koronari mungkin digunakan untuk memasukkan ubat dan bukannya arteri periferal seperti dalam pesakit biasa.

Dengan peningkatan langkah-langkah kesihatan di samping maklumat terperinci mengenai keadaan perubatan anda, doktor akan memberi nasihat yang munasabah untuk memastikan keselamatan dan kualiti pembedahan mereka yang mempunyai risiko disebabkan penyakit obesiti.

Jangan membuat keputusan tanpa memenuhi semua keperluan yang diperlukan. Salah satu risiko mengalami obesiti ialah masalah-masalah yang mungkin timbul ketika melakukan pembedahan.


Tamiflu: Ubat Terkawal Untuk Influenza Yang Dijual Secara Terbuka, Tak Semua Boleh Ambilnya!

Sana sini mencari orang mencari vaksin influenza. Agak merunsingkan apabila tersebar berita stok vaksin semakin berkurang dan ada yang memilih untuk mengambil ubat antiviral seperti Tamiflu. Tetapi adakah pengambilan ubat terkawal itu adalah satu tindakan yang tepat?

Penjualan terbuka

Baru-baru ini, tular satu status milik salah seorang pengguna laman sosial Twitter mengenai penjualan sejenis ubat antivirus, Tamiflu, dalam sebuah aplikasi
membeli-belah atas talian
. Mungkin ada yang tidak tahu, Tamiflu, merupakan sejenis ubat kawalan yang boleh membantu merawat
influenza
tetapi bukan semua individu sesuai untuk mengambilnya.

Apa yang membimbangkan adalah apabila penjualan ubat terkawal secara terbuka ini mungkin akan menyebabkan risiko yang tidak dijangka kepada kesihatan. Jadi persoalannya di sini, bagaimana pihak yang menjual Tamiflu ini mendapatkan stok bagi jualan tersebut? Adakah terdapat pihak yang tidak bertanggungjawab menjadi dalang kepada perkara ini? Ia merupakan satu isu yang perlu disiasat oleh pihak
 Kementerian Kesihatan Malaysia (KKM).

Bagi anda yang tidak pernah mendengar mengenai ubat Tamiflu, teruskan membaca perkongsian artikel daripada Hello Doktor untuk mengetahui dengan lebih lanjut mengenai ubat terkawal ini.

Apa itu Tamiflu?

Tamiflu atau nama lainnya Oseltamivir Phosphate, adalah ubat antiviral yang berfungsi untuk menyekat tindakan virus influenza A dan influenza B dalam badan anda.

Ubat ini digunakan untuk merawat simptom yang disebabkan oleh influenza pada individu yang mempunyai sebarang simptom jangkitan kurang daripada dua hari.

Ubat ini merupakan sejenis
inhibitor neuraminidase influenz
a, yang berfungsi mencegah
virus selesema
daripada berkembang (menghasilkan lebih banyak virus) di dalam badan anda. Antiviral ini hadir dalam dua bentuk dan kedua-duanya perlu diambil secara oral.

Ia berfungsi untuk melegakan simptom influenza seperti hidung tersumbat, batuk,
sakit tekak,
 demam atau badan menggigil, kesakitan otot dan kelesuan. Malahan ubat ini juga membantu memendekkan tempoh pemulihan dan penyembuhan sebanyak satu atau dua hari.

Ubat ini juga boleh digunakan untuk
mencegah flu
 jika anda terdedah kepada seseorang individu yang sudah mengalami jangkitan virus ini, seperti ahli keluarga yang sakit, atau jika jangkitan virus ini sudah menular dalam kalangan masyarakat. Tetapi sebelum anda mengambil ubatan ini, sebaiknya anda mendapatkan nasihat doktor terlebih dahulu.

Walaupun Oseltamivir berfungsi untuk menghentikan virus influenza daripada berkembang tetapi ia bukanlah pengganti kepada vaksin influenza. Ubat ini tidak disyorkan sebagai ubat rutin bagi rawatan pencegahan (profilaksis) terhadap jangkitan influenza. Anda tetap perlu mendapatkan suntikan
vaksin influenza
setiap tahun bagi membantu melindungi diri anda daripada
strain
 baru virus influenza.

Keberkesanannya dalam merawat influenza

Terdapat dua kajian klinikal yang melibatkan individu dewasa dengan selesema. Tujuan kajian dilakukan untuk melihat keberkesanan ubat ini, sama ada menjadikan simptom semakin berkurangan atau hilang sepenuhnya.

Responden yang terlibat dalam kajian ini diberikan sama ada Oseltamivir atau plasebo (rawatan tanpa ubat aktif). Hasilnya, bagi individu yang mengambil ubat Oseltamivir, mereka memerlukan lebih kurang 1.3 hari untuk
simptom selesema
 yang dialami menjadi bertambah baik, berbanding tempoh masa yang lebih lama diperlukan bagi individu yang mengambil plasebo.

Kajian ubat antiviral ini juga dilakukan kepada kanak-kanak yang mengalami selesema, berusia antara 1 hingga 12 tahun. Mereka turut diberikan ubat sama ada Tamiflu atau plasebo. Bagi kanak-kanak yang mengambil ubat antiviral ini, mereka memerlukan lebih kurang 1.5 hari untuk simptom selesema menjadi berkurangan berbanding tempoh masa yang diperlukan oleh kanak-kanak yang diberikan plasebo.

Keberkesanannya dalam mencegah influenza

Ubat Oseltamivir ini juga dikaji bagi kegunaan dalam mencegah influenza semasa musimnya. Kajian ini melihat kepada jumlah individu yang mengalami flu setelah mengambil ubat antiviral ini. Pengkaji membuat perbandingan jumlah tersebut dengan individu yang mengambil plasebo dan mendapat jangkitan flu.

Kajian ini turut melibatkan individu sihat yang tidak mengambil
suntikan vaksin flu
tahunan mereka. Selain itu, individu yang berusia 65 tahun dan ke atas serta tinggal di rumah penjagaan turut terlibat dalam kajian yang dilakukan. Bagi responden yang berusia 65 tahun ke atas ini, hanya beberapa individu sahaja yang mengambil suntikan vaksin.

Hasil analisis kajian mendapati, satu peratus daripada mereka yang mengambil ubat antiviral ini mengembangkan jangkitan flu. Manakala, sejumlah empat hingga 12 peratus responden yang tidak mendapatkan ubatan tersebut, mengembangkan jangkitan flu.

Kesan sampingan

Pengambilan ubat Oseltamivir ini semestinya mempunyai kesan sampingan yang tersendiri. Ia boleh menyebabkan kesan sampingan ringan atau serius kepada individu yang mengambilnya.

Apa yang disenaraikan di bawah adalah antara kesan sampingan yang mungkin berlaku. Walau bagaimanapun, tidak semua kesan sampingan berada dalam senarai ini. Untuk mendapatkan maklumat lanjut mengenai kesan sampingan yang berkemungkinan berlaku, anda disarankan untuk berbincang dan mendapatkan rundingan dengan doktor atau ahli farmasi.

Kesan sampingan umum

Antara kesan sampingan yang biasa berlaku akibat pengambilan Tamiflu adalah seperti:

Loya

Muntah

Cirit-birit

Kebanyakan daripada kesan sampingan mungkin berkurangan dalam tempoh beberapa hari atau beberapa minggu. Namun, jika kesannya tidak berkurangan atau semakin teruk, lakukan pemeriksaan dengan doktor.

Kesan sampingan serius

Berikut pula adalah antara kesan buruk yang boleh berlaku. Pastikan anda terus menghubungi doktor anda jika mengalami kesan sampingan yang serius. Anda mungkin boleh menghubungi talian kecemasan jika anda berasakan simptom yang dialami mungkin berisiko untuk mengancam nyawa.

Kesan sampingan serius yang mungkin berlaku adalah
delirium
 atau tingkah laku tidak normal. Antara tanda-tanda di bawah simptom
delirium
 akut ini adalah seperti:

Kelakuan yang pelik

Berasa seperti ‘keluar dari badan’

Halusinasi
, iaitu mendengar atau melihat perkara yang tidak nyata

Selain itu, individu yang mengambil Oseltamivir juga berisiko mengalami
reaksi alahan
 yang teruk.

Reaksi alahan yang teruk?

Seperti kebanyakan ubatan, sesetengah individu akan mengalami reaksi alahan. Antara alahan ringan yang mungkin berlaku adalah seperti ruam pada kulit,
kegatalan
, kulit menjadi
kemerahan
 dan berasa panas.

Anda akan mengalami ruam pada kulit selepas pengambilan ubat antiviral ini dan ruam yang berlaku boleh mengancam nyawa dan dikenali sebagai sindrom Stevens-Johnson. Dalam situasi ini, ruam yang berlaku adalah serius dan akan menyebabkan munculnya lepuh yang banyak pada kulit anda.

Bagi reaksi alahan yang teruk pula, ia mungkin jarang berlaku tetapi tidak mustahil untuk terjadi. Antara reaksi alahan yang mungkin dialami adalah seperti bengkak terutamanya pada bahagian kelopak
mata
, bibir, tangan dan kaki.

Tindak balas bengkak juga boleh berlaku pada lidah, mulut atau tekak. Keadaan ini sudah tentu akan menyebabkan anda mengalami masalah kesukaran untuk
bernafas
. Jadi pastikan anda menghubungi doktor jika anda mengalami sebarang simptom selepas pengambilan ubat Tamiflu.

Boleh berhalusinasi?

Sesetengah individu yang mengambil ubat Oseltamivir ini akan mengalami
delirium
 atau tingkah laku yang abnormal (pelik). Ini akan menyebabkan mereka cenderung untuk melakukan sesuatu tingkah laku yang tidak normal dan berisiko menyebabkan kecederaan fizikal atau kematian. Berhalusinasi merupakan salah satu cabang
delirium,
 di mana seseorang individu itu mungkin akan mendengar atau melihat sesuatu yang tidak wujud.

Kesan sampingan ini sering dilihat ke atas kanak-kanak yang mengambil ubatan ini. Jika anak anda mengalami halusinasi, sebaiknya anda perlu menghubungi doktor anda secepat mungkin.

Mengapa tidak boleh mengambil ubat antiviral ini?

Memang tidak dinafikan, dalam artikel ini dikongsikan mengenai keberkesannya dalam merawat influenza, jadi mengapa pula ia tidak boleh diambil secara sesuka hati? Berikut adalah beberapa sebabnya:

Masa yang tepat

Penyelidikan membuktikan bahawa ubat antiviral ini tidak mendatangkan manfaat jika ambil selepas dua hari berlakunya simptom. Keberkesanan ubat ini hanya akan dapat dilihat jika ia diambil dalam tempoh masa yang betul. Jadi adakah anda tahu masa yang tepat untuk mengambil ubat Oseltamivir ini?

Membangunkan rintangan antiviral

Influenza A adalah sejenis virus yang boleh berubah antigenik dan menyebabkan mutasi.
Antivirus kumpulan Adamantane sebelum ini berkesan terhadap influenza A namun kadar rintangannya sangat tinggi pada masa kini.

Pada masa kini, dilaporkan
inhibitor neuraminidase influenz
a, merupakan satu-satunya ubat yang boleh merawat influenza A. Tiada sebarang laporan
mengenai rintangan
 bagi ubat antiviral
inhibitor neuraminidase influenz
a seperti Oseltamivir, Zanamivir dan sebagainya.

Walau bagaimanapun, daripada penyelidikan terdahulu menunjukkan, jika pengambilan ubat Tamiflu ini dibiarkan tanpa pemantauan dan cara yang betul, ia berisiko tinggi untuk menimbulkan masalah rintangan ubat antiviral ini pada masa akan datang.

Adakah anda tahu kesannya apabila berlaku rintangan kepada ubat antiviral? Jika ia berlaku pada masa akan datang, maka TIADA LAGI ubatan yang berkesan dan efektif yang boleh digunakan untuk melawan influenza A.

Kesimpulan

Sekiranya anda membeli ubatan tersebut kerana berasakan ia adalah ubat pengganti kepada suntikan vaksin influenza, anda silap. Anda masih perlu mendapatkan suntikan vaksin influenza walaupun selepas anda mengambil Tamiflu. Walau apa pun cara yang terbaik adalah untuk mendapatkan khidmat nasihat daripada doktor terlebih dahulu berkenaan pengambilan ubat Oseltamivir ini.

Hello Health Group
 tidak menyediakan nasihat perubatan, diagnosis, atau rawatan.